# Επίσημη Εφημερίδα C 40/2022

| | ISSN 1977-0901 |
| --- | --- |
| Επίσημη Εφημερίδα
  της Ευρωπαϊκής Ένωσης | C 40 |
| | |
| Έκδοση στην ελληνική γλώσσα | Ανακοινώσεις και Πληροφορίες | 65ό έτος26 Ιανουαρίου 2022 |

ISSN 1977-0901

Επίσημη Εφημερίδα

της Ευρωπαϊκής Ένωσης

C 40

Έκδοση στην ελληνική γλώσσα

Ανακοινώσεις και Πληροφορίες

65ό έτος26 Ιανουαρίου 2022

---

| Περιεχόμενα | Σελίδα |
| --- | --- |
| | V   Γνωστοποιήσεις |
| | ΔΙΑΔΙΚΑΣΙΕΣ ΠΟΥ ΑΦΟΡΟΥΝ ΤΗΝ ΕΦΑΡΜΟΓΗ ΤΗΣ ΚΟΙΝΗΣ ΕΜΠΟΡΙΚΗΣ ΠΟΛΙΤΙΚΗΣ |
| | Ευρωπαϊκή Επιτροπή |
| 2022/C 40/01 | Ανακοίνωση για την έναρξη διαδικασίας επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές ορισμένων εξαρτημάτων σωληνώσεων που χρησιμοποιούνται για συγκόλληση κατ’ άκρον από ανοξείδωτο χάλυβα, έστω και τελειωμένων, καταγωγής Λαϊκής Δημοκρατίας της Κίνας και Ταϊβάν | 1 |
| | ΔΙΑΔΙΚΑΣΙΕΣ ΠΟΥ ΑΦΟΡΟΥΝ ΤΗΝ ΕΦΑΡΜΟΓΗ ΤΗΣ ΠΟΛΙΤΙΚΗΣ ΑΝΤΑΓΩΝΙΣΜΟΥ |
| | Ευρωπαϊκή Επιτροπή |
| 2022/C 40/02 | Προηγούμενη κοινοποίηση συγκέντρωσης (Υπόθεση M.10569 – KKR / GIP / CYRUSONE) — Υπόθεση υποψήφια για απλοποιημένη διαδικασία (
  1
  ) | 14 |
| | ΛΟΙΠΕΣ ΠΡΑΞΕΙΣ |
| | Ευρωπαϊκή Επιτροπή |
| 2022/C 40/03 | Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων | 16 |
| 2022/C 40/04 | Δημοσίευση κοινοποίησης σχετικά με την έγκριση τυπικής τροποποίησης προδιαγραφών προϊόντος για ονομασία στον αμπελοοινικό τομέα σύμφωνα με το άρθρο 17 παράγραφοι 2 και 3 του κατ’ εξουσιοδότηση κανονισμού (ΕΕ) 2019/33 της Επιτροπής | 20 |

Περιεχόμενα

Σελίδα

V   Γνωστοποιήσεις

ΔΙΑΔΙΚΑΣΙΕΣ ΠΟΥ ΑΦΟΡΟΥΝ ΤΗΝ ΕΦΑΡΜΟΓΗ ΤΗΣ ΚΟΙΝΗΣ ΕΜΠΟΡΙΚΗΣ ΠΟΛΙΤΙΚΗΣ

Ευρωπαϊκή Επιτροπή

2022/C 40/01

Ανακοίνωση για την έναρξη διαδικασίας επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές ορισμένων εξαρτημάτων σωληνώσεων που χρησιμοποιούνται για συγκόλληση κατ’ άκρον από ανοξείδωτο χάλυβα, έστω και τελειωμένων, καταγωγής Λαϊκής Δημοκρατίας της Κίνας και Ταϊβάν

1

ΔΙΑΔΙΚΑΣΙΕΣ ΠΟΥ ΑΦΟΡΟΥΝ ΤΗΝ ΕΦΑΡΜΟΓΗ ΤΗΣ ΠΟΛΙΤΙΚΗΣ ΑΝΤΑΓΩΝΙΣΜΟΥ

Ευρωπαϊκή Επιτροπή

2022/C 40/02

Προηγούμενη κοινοποίηση συγκέντρωσης (Υπόθεση M.10569 – KKR / GIP / CYRUSONE) — Υπόθεση υποψήφια για απλοποιημένη διαδικασία (
  1
  )

1

14

ΛΟΙΠΕΣ ΠΡΑΞΕΙΣ

Ευρωπαϊκή Επιτροπή

2022/C 40/03

Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

16

2022/C 40/04

Δημοσίευση κοινοποίησης σχετικά με την έγκριση τυπικής τροποποίησης προδιαγραφών προϊόντος για ονομασία στον αμπελοοινικό τομέα σύμφωνα με το άρθρο 17 παράγραφοι 2 και 3 του κατ’ εξουσιοδότηση κανονισμού (ΕΕ) 2019/33 της Επιτροπής

20

---

| | |
| --- | --- |
| | (1)   Κείμενο που παρουσιάζει ενδιαφέρον για τον ΕΟΧ |

---

(1)   Κείμενο που παρουσιάζει ενδιαφέρον για τον ΕΟΧ

1

| EL | |
| --- | --- |

EL

---

V Γνωστοποιήσεις

ΔΙΑΔΙΚΑΣΙΕΣ ΠΟΥ ΑΦΟΡΟΥΝ ΤΗΝ ΕΦΑΡΜΟΓΗ ΤΗΣ ΚΟΙΝΗΣ ΕΜΠΟΡΙΚΗΣ ΠΟΛΙΤΙΚΗΣ

Ευρωπαϊκή Επιτροπή

| 26.1.2022 | EL | Επίσημη Εφημερίδα της Ευρωπαϊκής Ένωσης | C 40/1 |
| --- | --- | --- | --- |

26.1.2022

EL

Επίσημη Εφημερίδα της Ευρωπαϊκής Ένωσης

C 40/1

---

Ανακοίνωση για την έναρξη διαδικασίας επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές ορισμένων εξαρτημάτων σωληνώσεων που χρησιμοποιούνται για συγκόλληση κατ’ άκρον από ανοξείδωτο χάλυβα, έστω και τελειωμένων, καταγωγής Λαϊκής Δημοκρατίας της Κίνας και Ταϊβάν

(2022/C 40/01)

Μετά τη δημοσίευση ανακοίνωσης σχετικά με την επικείμενη λήξη της ισχύος των μέτρων (1) αντιντάμπινγκ που εφαρμόζονται στις εισαγωγές ορισμένων εξαρτημάτων σωληνώσεων που χρησιμοποιούνται για συγκόλληση κατ’ άκρον από ανοξείδωτο χάλυβα, έστω και τελειωμένων, καταγωγής Λαϊκής Δημοκρατίας της Κίνας και Ταϊβάν (στο εξής: οικείες χώρες), η Ευρωπαϊκή Επιτροπή (στο εξής: Επιτροπή) έλαβε αίτηση επανεξέτασης δυνάμει του άρθρου 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (2) (στο εξής: βασικός κανονισμός).

1.   Αίτηση επανεξέτασης

Η αίτηση υποβλήθηκε στις 26 Οκτωβρίου 2021 από την Defence Committee of the Stainless steel butt-welding Fittings industry (επιτροπή άμυνας του κλάδου παραγωγής εξαρτημάτων που χρησιμοποιούνται για συγκόλληση κατ’ άκρον από ανοξείδωτο χάλυβα) της Ευρωπαϊκής Ένωσης (στο εξής: αιτούσα) για λογαριασμό του ενωσιακού κλάδου παραγωγής ορισμένων εξαρτημάτων σωληνώσεων που χρησιμοποιούνται για συγκόλληση κατ’ άκρον από ανοξείδωτο χάλυβα, έστω και τελειωμένων, κατά την έννοια του άρθρου 5 παράγραφος 4 του βασικού κανονισμού.

Στον φάκελο υπόψη των ενδιαφερόμενων μερών περιλαμβάνονται μια μη εμπιστευτική έκδοση της αίτησης και η ανάλυση του βαθμού στον οποίο οι ενωσιακοί παραγωγοί στηρίζουν την αίτηση. Στο σημείο 5.6 της παρούσας ανακοίνωσης παρέχονται πληροφορίες σχετικά με την πρόσβαση στον φάκελο που προορίζεται για τα ενδιαφερόμενα μέρη.

2.   Το υπό επανεξέταση προϊόν

Το προϊόν που αποτελεί αντικείμενο της παρούσας επανεξέτασης είναι εξαρτήματα σωληνώσεων που χρησιμοποιούνται για συγκόλληση κατ’ άκρον, από κατηγορίες ωστενιτικού ανοξείδωτου χάλυβα που αντιστοιχούν στους τύπους χάλυβα AISI 304, 304L, 316, 316L, 316Ti, 321 και 321H και στους ισοδύναμους τύπους άλλων προτύπων, με μέγιστη εξωτερική διάμετρο που δεν υπερβαίνει τα 406,4 mm και πάχος τοιχώματος 16 mm ή μικρότερο, με μέσο όρο τραχύτητας (Ra) της εσωτερικής επιφάνειας τουλάχιστον 0,8 μικρόμετρα, χωρίς ωτίδα, έστω και τελειωμένων, καταγωγής Λαϊκής Δημοκρατίας της Κίνας (στο εξής: ΛΔΚ) και Ταϊβάν (στο εξής: υπό επανεξέταση προϊόν), το οποίο επί του παρόντος υπάγεται στους κωδικούς ΣΟ ex 7307 23 10 και ex 7307 23 90 (κωδικοί Taric 7307231015, 7307231025, 7307239015, 7307239025).. Οι κωδικοί ΣΟ και TARIC παρέχονται μόνο ενημερωτικά.

3.   Ισχύοντα μέτρα

Τα μέτρα που ισχύουν σήμερα είναι οριστικός δασμός αντιντάμπινγκ που έχει επιβληθεί με τον εκτελεστικό κανονισμό (ΕΕ) 2017/141 της Επιτροπής (3).

4.   Λόγοι της επανεξέτασης

Η αίτηση βασίζεται στον λόγο ότι η λήξη της ισχύος των μέτρων ήταν πιθανόν να οδηγήσει στη συνέχιση ή την επανάληψη της πρακτικής ντάμπινγκ και στη συνέχιση ή την επανάληψη της ζημίας σε βάρος του ενωσιακού κλάδου παραγωγής.

4.1.   
  Ισχυρισμός για την πιθανότητα συνέχισης της πρακτικής ντάμπινγκ

4.1.1.   Ισχυρισμός για την πιθανότητα συνέχισης της πρακτικής ντάμπινγκ από τη ΛΔΚ

Η αιτούσα ισχυρίστηκε ότι δεν ενδείκνυται να χρησιμοποιηθούν οι εγχώριες τιμές για να αποδειχθεί η πιθανότητα συνέχισης της πρακτικής ντάμπινγκ από τη ΛΔΚ, λόγω της ύπαρξης σημαντικών στρεβλώσεων κατά την έννοια του άρθρου 2 παράγραφος 6α στοιχείο β) του βασικού κανονισμού.

Η αιτούσα, για να τεκμηριώσει τους ισχυρισμούς περί σημαντικών στρεβλώσεων, βασίστηκε στις πληροφορίες που περιέχονται στην έκθεση χώρας που εκπόνησαν οι υπηρεσίες της Επιτροπής στις 20 Δεκεμβρίου 2017, στην οποία περιγράφονται οι ειδικές συνθήκες της αγοράς στη ΛΔΚ (4). Συγκεκριμένα, η αιτούσα αναφέρθηκε σε στρεβλώσεις όπως κρατική παρουσία γενικά και, ειδικότερα, στη βιομηχανία του χάλυβα (καθώς οι σωλήνες από ανοξείδωτο χάλυβα αποτελούν το κύριο υλικό εισροής του οικείου προϊόντος), καθώς και σε στρεβλώσεις σε σχέση με τη γη, την ενέργεια, το κεφάλαιο και την εργασία.

Επιπλέον, η αιτούσα βασίστηκε σε δημόσια διαθέσιμες πληροφορίες, και ιδίως σε έκθεση του Εμπορικού Επιμελητηρίου της Ευρωπαϊκής Ένωσης στην Κίνα (5), σε έκθεση του ΟΟΣΑ (6), στην υπουργική έκθεση του Παγκόσμιου Φόρουμ για την πλεονάζουσα παραγωγική ικανότητα χάλυβα (7) και στο κινεζικό 13ο πενταετές πρόγραμμα για τον κλάδο του χάλυβα, και αναφέρθηκε στον κανονισμό για την επιβολή οριστικού δασμού αντιντάμπινγκ στις εισαγωγές ορισμένων συγκολλημένων σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, Λαϊκής Δημοκρατίας της Κίνας και Ρωσίας κατόπιν επανεξέτασης ενόψει της λήξης ισχύος των μέτρων, και στον κανονισμό για την επιβολή προσωρινού δασμού αντιντάμπινγκ στις εισαγωγές ορισμένων φύλλων και ρόλων θερμής έλασης από ανοξείδωτο χάλυβα καταγωγής Ινδονησίας, Λαϊκής Δημοκρατίας της Κίνας και Ταϊβάν (8).

Υπό το πρίσμα των διαθέσιμων πληροφοριών, η Επιτροπή θεωρεί ότι υπάρχουν επαρκή αποδεικτικά στοιχεία, σύμφωνα με το άρθρο 5 παράγραφος 9 του βασικού κανονισμού, από τα οποία συνάγεται ότι, λόγω των σημαντικών στρεβλώσεων που επηρεάζουν τις τιμές και το κόστος, η χρήση των εγχώριων τιμών και του κόστους στη ΛΔΚ είναι ακατάλληλη, με αποτέλεσμα να δικαιολογείται η έναρξη έρευνας βάσει του άρθρου 2 παράγραφος 6α του βασικού κανονισμού.

Ως εκ τούτου, λαμβανομένου υπόψη του άρθρου 2 παράγραφος 6α στοιχείο α) του βασικού κανονισμού, ο ισχυρισμός περί συνέχισης του ντάμπινγκ από τη ΛΔΚ βασίζεται στη σύγκριση μεταξύ, αφενός, κατασκευασμένης κανονικής αξίας με βάση το κόστος παραγωγής και πώλησης που αντικατοπτρίζει τιμές ή δείκτες αναφοράς χωρίς στρεβλώσεις σε κατάλληλη αντιπροσωπευτική χώρα και, αφετέρου, της τιμής εξαγωγής (σε επίπεδο εκ του εργοστασίου) του υπό επανεξέταση προϊόντος από τη ΛΔΚ όταν πωλείται για εξαγωγή στην Ένωση.

Με βάση τα παραπάνω, τα περιθώρια ντάμπινγκ που υπολογίστηκαν είναι σημαντικά για τη ΛΔΚ.

Η έκθεση χώρας είναι διαθέσιμη στον φάκελο υπόψη των ενδιαφερόμενων μερών και στον ιστότοπο της ΓΔ Εμπορίου (9).

4.1.2.   Ισχυρισμός για την πιθανότητα συνέχισης της πρακτικής ντάμπινγκ από την Ταϊβάν

Παρά τις προσπάθειες της αιτούσας να λάβει στοιχεία σχετικά με τις εγχώριες τιμές στην Ταϊβάν, δεν υπήρχαν διαθέσιμα σχετικά στοιχεία. Ως εκ τούτου, ο ισχυρισμός περί πιθανότητας συνέχισης του ντάμπινγκ βασίζεται στη σύγκριση μεταξύ κατασκευασμένης κανονικής αξίας (δαπάνες κατασκευής, έξοδα πωλήσεων, γενικά και διοικητικά έξοδα και κέρδος) στην Ινδονησία και της τιμής εξαγωγής (σε επίπεδο εκ του εργοστασίου) του υπό επανεξέταση προϊόντος, όταν πωλείται για εξαγωγή στην Ένωση. Η αρχική έρευνα είχε επίσης βασιστεί σε κατασκευασμένη κανονική αξία.

Στη βάση αυτή, τα υπολογισθέντα περιθώρια ντάμπινγκ είναι σημαντικά για την Ταϊβάν.

4.2.   
  Ισχυρισμός για την πιθανότητα συνέχισης ή επανάληψης της ζημίας

Η αιτούσα ισχυρίζεται ότι υπάρχει πιθανότητα επανάληψης της ζημίας εκ μέρους της ΛΔΚ και της Ταϊβάν. Ως προς αυτό, η αιτούσα έχει προσκομίσει επαρκή στοιχεία που αποδεικνύουν ότι οι εισαγωγές του υπό επανεξέταση προϊόντος από τις οικείες χώρες εξακολουθούν να είναι σημαντικές τόσο σε απόλυτες τιμές όσο και σε όρους μεριδίων της αγοράς.

Από τα αποδεικτικά στοιχεία που υπέβαλε η αιτούσα προκύπτει ότι η οικονομική κατάσταση του ενωσιακού κλάδου παραγωγής επιδεινώνεται ως αποτέλεσμα της μείωσης των τιμών. Η αιτούσα ισχυρίζεται ότι η επιδείνωση αυτή οφείλεται στις εισαγωγές σε χαμηλές τιμές από τις οικείες χώρες.

Με την επιφύλαξη των ανωτέρω, η αιτούσα ισχυρίζεται επίσης ότι υπάρχει πιθανότητα επανάληψης της ζημίας εκ μέρους της Λαϊκής Δημοκρατίας της Κίνας και της Ταϊβάν. Ως προς αυτό, η αιτούσα έχει προσκομίσει επαρκή στοιχεία που αποδεικνύουν ότι, αν επιτραπεί η λήξη της ισχύος των μέτρων, το σημερινό επίπεδο εισαγωγών του υπό επανεξέταση προϊόντος από τη Λαϊκή Δημοκρατία της Κίνας και την Ταϊβάν προς την Ένωση είναι πιθανόν να αυξηθεί, λόγω της ύπαρξης αχρησιμοποίητης παραγωγικής ικανότητας στη Λαϊκή Δημοκρατία της Κίνας και την Ταϊβάν, καθώς και δεδομένου του ήδη υφιστάμενου επιπέδου εισαγωγών. Χωρίς τα ισχύοντα μέτρα, υπήρχαν σαφείς ενδείξεις τόσο υποτιμολόγησης όσο και πώλησης σε χαμηλότερες τιμές όσον αφορά τις εισαγωγές αμφότερων των οικείων χωρών κατά την περίοδο της έρευνας επανεξέτασης που χρησιμοποιήθηκε στην αίτηση επανεξέτασης. Βάσει αυτών των ενδείξεων, ο όγκος των εισαγωγών σε τιμές ντάμπινγκ από τις οικείες χώρες που θα προέκυπτε σε περίπτωση λήξης ισχύος των μέτρων θα προκαλούσε κατά πάσα πιθανότητα επανάληψη της ζημίας στον ενωσιακό κλάδο παραγωγής.

5.   Διαδικασία

Η Επιτροπή, αφού ζήτησε τη γνώμη της γνωμοδοτικής επιτροπής που συστάθηκε με το άρθρο 15 παράγραφος 1 του βασικού κανονισμού και αφού έκρινε ότι υπάρχουν επαρκή αποδεικτικά στοιχεία για την πιθανότητα ντάμπινγκ και ζημίας, τα οποία δικαιολογούν την έναρξη επανεξέτασης ενόψει της λήξης ισχύος των μέτρων, κινεί διαδικασία επανεξέτασης σύμφωνα με το άρθρο 11 παράγραφος 2 του βασικού κανονισμού.

Η εν λόγω επανεξέταση θα καθορίσει κατά πόσον η λήξη της ισχύος των μέτρων είναι πιθανό να οδηγήσει σε συνέχιση ή επανάληψη του ντάμπινγκ όσον αφορά το υπό επανεξέταση προϊόν καταγωγής της Λαϊκής Δημοκρατίας της Κίνας και της Ταϊβάν και σε συνέχιση ή επανάληψη της ζημίας στον ενωσιακό κλάδο παραγωγής.

Η Επιτροπή εφιστά επίσης την προσοχή των μερών στη δημοσιευθείσα ανακοίνωση (10) σχετικά με τις επιπτώσεις της επιδημικής έξαρσης της νόσου COVID-19 στις έρευνες αντιντάμπινγκ και κατά των επιδοτήσεων, οι όροι της οποίας ενδέχεται να τυγχάνουν εφαρμογής στην παρούσα διαδικασία.

5.1.   
  Περίοδος της έρευνας επανεξέτασης και εξεταζόμενη περίοδος

Η έρευνα με αντικείμενο τη συνέχιση ή την επανάληψη του ντάμπινγκ θα καλύψει την περίοδο από την 1η Ιανουαρίου 2021 έως τις 31 Δεκεμβρίου 2021 (στο εξής: περίοδος της έρευνας επανεξέτασης). Η εξέταση των συναφών τάσεων για την εκτίμηση της πιθανότητας συνέχισης ή επανάληψης της ζημίας θα καλύψει την περίοδο από την 1η Ιανουαρίου 2018 έως το τέλος της περιόδου της έρευνας (στο εξής: εξεταζόμενη περίοδος).

5.2.   
  Παρατηρήσεις σχετικά με την αίτηση και την έναρξη της έρευνας

Όλα τα ενδιαφερόμενα μέρη που επιθυμούν να σχολιάσουν την αίτηση (συμπεριλαμβανομένων των θεμάτων που αφορούν τη ζημία και την αιτιώδη συνάφεια) ή οποιαδήποτε πτυχή αφορά την έναρξη της έρευνας (συμπεριλαμβανομένου του βαθμού υποστήριξης της αίτησης) πρέπει να το πράξουν εντός 37 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης (11).

Κάθε αίτηση για ακρόαση όσον αφορά την έναρξη της έρευνας πρέπει να υποβληθεί εντός 15 ημερών από την ημερομηνία δημοσίευσης της παρούσας ανακοίνωσης.

5.3.   
  Διαδικασία για τον προσδιορισμό της πιθανότητας συνέχισης του ντάμπινγκ

Σε μια επανεξέταση ενόψει της λήξης ισχύος των μέτρων, η Επιτροπή εξετάζει τις εξαγωγές που έγιναν προς την Ένωση κατά την περίοδο της έρευνας επανεξέτασης και, ανεξάρτητα από τις εξαγωγές στην Ένωση, εξετάζει κατά πόσον η κατάσταση των εταιρειών που παράγουν και πωλούν το υπό επανεξέταση προϊόν στις οικείες χώρες είναι τέτοια, ώστε οι εξαγωγές σε τιμές ντάμπινγκ προς την Ένωση να είναι πιθανό να συνεχιστούν ή να επαναληφθούν εάν λήξουν τα μέτρα.

Ως εκ τούτου, όλοι οι παραγωγοί (12) του υπό επανεξέταση προϊόντος από τις οικείες χώρες, συμπεριλαμβανομένων εκείνων που δεν συνεργάστηκαν στις έρευνες που οδήγησαν στα ισχύοντα μέτρα, καλούνται να συμμετάσχουν στην έρευνα της Επιτροπής.

5.3.1.   Έρευνα των παραγωγών στις οικείες χώρες

Λόγω του δυνητικά μεγάλου αριθμού παραγωγών στη Λαϊκή Δημοκρατία της Κίνας και την Ταϊβάν οι οποίοι εμπλέκονται στην παρούσα επανεξέταση ενόψει της λήξης ισχύος των μέτρων, και για να ολοκληρωθεί η έρευνα εντός των νόμιμων προθεσμιών, η Επιτροπή μπορεί να περιορίσει τους παραγωγούς που θα συμμετάσχουν στην έρευνα σ’ έναν εύλογο αριθμό, επιλέγοντας σχετικό δείγμα (η διαδικασία αυτή αναφέρεται επίσης ως «δειγματοληψία»). Η δειγματοληψία θα διενεργηθεί σύμφωνα με το άρθρο 17 του βασικού κανονισμού.

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι όντως αναγκαία, να επιλέξει δείγμα, όλοι οι παραγωγοί ή οι εκπρόσωποί τους που ενεργούν για λογαριασμό τους, συμπεριλαμβανομένων εκείνων που δεν συνεργάστηκαν στην έρευνα η οποία οδήγησε στα μέτρα που αποτελούν αντικείμενο της παρούσας επανεξέτασης, καλούνται να παράσχουν στην Επιτροπή τις πληροφορίες σχετικά με τις εταιρείες τους εντός 7 ημερών από την ημερομηνία δημοσίευσης της παρούσας ανακοίνωσης. Οι πληροφορίες αυτές πρέπει να παρασχεθούν μέσω της TRON.tdi στην ακόλουθη διεύθυνση: https://tron.trade.ec.europa.eu/tron/tdi/form/R758_SAMPLING_FORM_FOR_EXPORTING_PRODUCER. Πληροφορίες για την πρόσβαση στην πλατφόρμα Tron παρέχονται στα σημεία 5.6 και 5.9 κατωτέρω.

Η Επιτροπή, για να συγκεντρώσει τις πληροφορίες που θεωρεί αναγκαίες για την επιλογή του δείγματος των παραγωγών στις οικείες χώρες, θα έρθει επίσης σε επαφή με τις αρχές των οικείων χωρών, και μπορεί να έρθει σε επαφή με κάθε γνωστή ένωση παραγωγών στις εν λόγω χώρες.

Αν κριθεί αναγκαίο να επιλεγεί δείγμα, οι παραγωγοί θα επιλεγούν με βάση τον μεγαλύτερο αντιπροσωπευτικό όγκο παραγωγής, πωλήσεων ή εξαγωγών για τον οποίο μπορεί εύλογα να διεξαχθεί έρευνα εντός του διαθέσιμου χρόνου. Η Επιτροπή θα κοινοποιήσει, κατά περίπτωση μέσω των αρχών των οικείων χωρών, σε όλους τους γνωστούς παραγωγούς των οικείων χωρών, στις αρχές των οικείων χωρών και στις ενώσεις παραγωγών τις εταιρείες που επιλέχθηκαν για να συμπεριληφθούν στο δείγμα.

Μόλις η Επιτροπή λάβει τις αναγκαίες πληροφορίες για να επιλέξει δείγμα παραγωγών, θα ενημερώσει τα ενδιαφερόμενα μέρη σχετικά με την απόφασή της να τα συμπεριλάβει ή όχι στο δείγμα. Οι παραγωγοί που θα συμμετάσχουν στο δείγμα θα πρέπει να υποβάλουν συμπληρωμένο ερωτηματολόγιο εντός 30 ημερών από την ημερομηνία κοινοποίησης της απόφασης για τη συμπερίληψή τους στο δείγμα, εκτός εάν ορίζεται διαφορετικά.

Η Επιτροπή θα προσθέσει σημείωση στον φάκελο υπόψη των ενδιαφερόμενων μερών η οποία θα αφορά την επιλογή του δείγματος. Τυχόν παρατηρήσεις σχετικά με την επιλογή του δείγματος πρέπει να παραληφθούν εντός 3 ημερών από την ημερομηνία κοινοποίησης της απόφασης για το δείγμα.

Αντίγραφο του ερωτηματολογίου για τους παραγωγούς στις οικείες χώρες είναι διαθέσιμο στον φάκελο υπόψη των ενδιαφερόμενων μερών και στον ιστότοπο της ΓΔ Εμπορίου: https://trade.ec.europa.eu/tdi/case_details.cfm?id=2574.

Με την επιφύλαξη της πιθανής εφαρμογής του άρθρου 18 του βασικού κανονισμού, οι εταιρείες που έχουν συμφωνήσει να συμπεριληφθούν ενδεχομένως στο δείγμα, αλλά δεν έχουν επιλεγεί να συμπεριληφθούν σ’ αυτό, θα θεωρούνται συνεργαζόμενες.

5.3.2.   Πρόσθετη διαδικασία όσον αφορά τη ΛΔΚ λόγω των σημαντικών στρεβλώσεων

Με την επιφύλαξη των διατάξεων της παρούσας ανακοίνωσης, όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία σχετικά με την εφαρμογή του άρθρου 2 παράγραφος 6α του βασικού κανονισμού. Οι εν λόγω πληροφορίες και τα συνοδευτικά αποδεικτικά στοιχεία πρέπει να περιέλθουν στην Επιτροπή εντός 37 ημερών από την ημερομηνία δημοσίευσης της παρούσας ανακοίνωσης, εκτός εάν ορίζεται διαφορετικά.

Ειδικότερα, η Επιτροπή καλεί όλα τα ενδιαφερόμενα μέρη να γνωστοποιήσουν τις απόψεις τους σχετικά με τις εισροές και τους κωδικούς του εναρμονισμένου συστήματος (ΕΣ) που αναφέρονται στην αίτηση, να προτείνουν κατάλληλη/-ες αντιπροσωπευτική/-ές χώρα/-ες και να παράσχουν την ταυτότητα των παραγωγών του υπό έρευνα προϊόντος στις εν λόγω χώρες. Οι εν λόγω πληροφορίες και τα συνοδευτικά αποδεικτικά στοιχεία πρέπει να περιέλθουν στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης.

Σύμφωνα με το άρθρο 2 παράγραφος 6α στοιχείο ε) του βασικού κανονισμού, η Επιτροπή, λίγο μετά την έναρξη της διαδικασίας, μέσω σημειώματος στον φάκελο υπόψη των ενδιαφερόμενων μερών, θα ενημερώσει τα μέρη της έρευνας για τις σχετικές πηγές που σκοπεύει να χρησιμοποιήσει για τον καθορισμό της κανονικής αξίας στη ΛΔΚ σύμφωνα με το άρθρο 2 παράγραφος 6α του βασικού κανονισμού. Αυτό θα καλύψει όλες τις πηγές, μεταξύ των οποίων, κατά περίπτωση, και την επιλογή κατάλληλης αντιπροσωπευτικής τρίτης χώρας. Τα μέρη που συμμετέχουν στην έρευνα θα έχουν προθεσμία 10 ημερών από την ημερομηνία κατά την οποία το εν λόγω σημείωμα προστίθεται στον φάκελο για να υποβάλουν παρατηρήσεις.

Σύμφωνα με τις πληροφορίες που έχει στη διάθεσή της η Επιτροπή, ενδεχόμενη αντιπροσωπευτική τρίτη χώρα για τη ΛΔΚ είναι στην παρούσα περίπτωση η Ταϊλάνδη. Για να επιλεγεί τελικά η κατάλληλη αντιπροσωπευτική τρίτη χώρα, η Επιτροπή θα εξετάσει αν υπάρχουν χώρες με επίπεδο οικονομικής ανάπτυξης παρόμοιο μ’ αυτό της ΛΔΚ στις οποίες, αφενός, υπάρχει παραγωγή και πωλήσεις του υπό επανεξέταση προϊόντος και, αφετέρου, τα σχετικά στοιχεία είναι άμεσα διαθέσιμα. Εάν οι χώρες αυτές είναι περισσότερες από μία, θα δοθεί προτεραιότητα, όπου είναι σκόπιμο, στις χώρες με επαρκές επίπεδο κοινωνικής και περιβαλλοντικής προστασίας.

Όσον αφορά τις σχετικές πηγές, η Επιτροπή καλεί όλους τους παραγωγούς στη ΛΔΚ να υποβάλουν πληροφορίες σχετικά με τα υλικά (ακατέργαστα και κατεργασμένα) και την ενέργεια που χρησιμοποιούνται για την παραγωγή του υπό επανεξέταση προϊόντος εντός 15 ημερών από την ημερομηνία δημοσίευσης της παρούσας ανακοίνωσης. Οι πληροφορίες αυτές πρέπει να παρασχεθούν μέσω της TRON.tdi στην ακόλουθη διεύθυνση: https://tron.trade.ec.europa.eu/tron/tdi/form/R758_INFO_ON_INPUTS_FOR_EXPORTING_PRODUCER_FORM. Πληροφορίες για την πρόσβαση στην πλατφόρμα Tron παρέχονται στα σημεία 5.6 και 5.9 κατωτέρω.

Επιπλέον, τυχόν πραγματικά στοιχεία για την αποτίμηση του κόστους και των τιμών σύμφωνα με το άρθρο 2 παράγραφος 6α στοιχείο α) του βασικού κανονισμού πρέπει να υποβληθούν εντός 65 ημερών από την ημερομηνία δημοσίευσης της παρούσας ανακοίνωσης. Τα εν λόγω πραγματικά στοιχεία θα πρέπει να προέρχονται αποκλειστικά από δημόσια διαθέσιμες πηγές.

Επίσης, η Επιτροπή, για να συγκεντρώσει τις πληροφορίες που θεωρεί αναγκαίες για την έρευνά της σχετικά με τις εικαζόμενες σημαντικές στρεβλώσεις κατά την έννοια του άρθρου 2 παράγραφος 6α στοιχείο β) του βασικού κανονισμού, θα αποστείλει ερωτηματολόγιο στην κυβέρνηση της ΛΔΚ.

5.3.3.   Συμμετοχή των μη συνδεδεμένων εισαγωγέων στην έρευνα (13) (14)

Οι μη συνδεδεμένοι εισαγωγείς του υπό επανεξέταση προϊόντος από τις οικείες χώρες προς την Ένωση, συμπεριλαμβανομένων αυτών που δεν συνεργάστηκαν στην έρευνα που οδήγησε στα ισχύοντα μέτρα, καλούνται να συμμετάσχουν στην παρούσα έρευνα.

Λόγω του δυνητικά μεγάλου αριθμού μη συνδεδεμένων εισαγωγέων οι οποίοι εμπλέκονται στην παρούσα επανεξέταση ενόψει της λήξης ισχύος των μέτρων, και για να ολοκληρωθεί η έρευνα εντός των νόμιμων προθεσμιών, η Επιτροπή μπορεί να περιορίσει τους μη συνδεδεμένους εισαγωγείς που θα συμμετάσχουν στην έρευνα σ’ έναν εύλογο αριθμό, επιλέγοντας σχετικό δείγμα (η διαδικασία αυτή αναφέρεται επίσης ως «δειγματοληψία»). Η δειγματοληψία θα διενεργηθεί σύμφωνα με το άρθρο 17 του βασικού κανονισμού.

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι όντως αναγκαία, να επιλέξει δείγμα, όλοι οι μη συνδεδεμένοι εισαγωγείς ή οι εκπρόσωποί τους που ενεργούν για λογαριασμό τους, συμπεριλαμβανομένων εκείνων που δεν συνεργάστηκαν στην έρευνα που οδήγησε στα μέτρα που αποτελούν αντικείμενο της παρούσας επανεξέτασης, καλούνται να αναγγελθούν στην Επιτροπή. Τα εν λόγω μέρη οφείλουν να αναγγελθούν εντός 7 ημερών από την ημερομηνία δημοσίευσης της παρούσας ανακοίνωσης, υποβάλλοντας στην Επιτροπή τις πληροφορίες σχετικά με την εταιρεία ή τις εταιρείες τους που απαιτούνται σύμφωνα με το παράρτημα της παρούσας ανακοίνωσης.

Η Επιτροπή, για να συγκεντρώσει τις πληροφορίες που κρίνει αναγκαίες για την επιλογή του δείγματος των μη συνδεδεμένων εισαγωγέων, μπορεί επίσης να έρθει σε επαφή σε κάθε γνωστή ένωση εισαγωγέων.

Αν κριθεί αναγκαίο να επιλεγεί δείγμα, οι εισαγωγείς είναι δυνατόν να επιλεγούν με βάση τον μεγαλύτερο αντιπροσωπευτικό όγκο πωλήσεων του υπό επανεξέταση προϊόντος από τις οικείες χώρες στην Ένωση, για τον οποίο μπορεί λογικά να διεξαχθεί έρευνα εντός του διαθέσιμου χρόνου. Η Επιτροπή θα κοινοποιήσει σε όλους τους γνωστούς μη συνδεδεμένους εισαγωγείς και στις ενώσεις εισαγωγέων τις εταιρείες που επιλέχθηκαν για να συμπεριληφθούν στο δείγμα.

Η Επιτροπή θα προσθέσει επίσης σημείωση στον φάκελο υπόψη των ενδιαφερόμενων μερών, η οποία θα αφορά την επιλογή του δείγματος. Τυχόν παρατηρήσεις σχετικά με την επιλογή του δείγματος πρέπει να παραληφθούν εντός 3 ημερών από την ημερομηνία κοινοποίησης της απόφασης για το δείγμα.

Η Επιτροπή, για να συγκεντρώσει τις πληροφορίες που κρίνει αναγκαίες για την έρευνά της, θα διαθέσει ερωτηματολόγια στους μη συνδεδεμένους εισαγωγείς που συμμετέχουν στο δείγμα. Τα μέρη αυτά πρέπει να υποβάλουν συμπληρωμένο ερωτηματολόγιο εντός 30 ημερών από την ημερομηνία κοινοποίησης του δείγματος που επιλέχθηκε, εκτός εάν ορίζεται διαφορετικά.

Αντίγραφο του ερωτηματολογίου για τους μη συνδεδεμένους εισαγωγείς είναι διαθέσιμο στον φάκελο υπόψη των ενδιαφερόμενων μερών και στον ιστότοπο της ΓΔ Εμπορίου: https://trade.ec.europa.eu/tdi/case_details.cfm?id=2574.

5.4.   
  Διαδικασία για τον προσδιορισμό της πιθανότητας συνέχισης ή επανάληψης της ζημίας

Προκειμένου να διαπιστωθεί κατά πόσον υπάρχει πιθανότητα συνέχισης ή επανάληψης της ζημίας στον ενωσιακό κλάδο παραγωγής, η Επιτροπή καλεί τους ενωσιακούς παραγωγούς του υπό επανεξέταση προϊόντος να συμμετάσχουν στην έρευνα.

5.4.1.   Συμμετοχή ενωσιακών παραγωγών στην έρευνα

Λόγω του δυνητικά μεγάλου αριθμού ενωσιακών παραγωγών που εμπλέκονται στην παρούσα επανεξέταση ενόψει της λήξης ισχύος των μέτρων, και για να ολοκληρωθεί η έρευνα εντός των νόμιμων προθεσμιών, η Επιτροπή αποφάσισε να περιορίσει τους ενωσιακούς παραγωγούς που θα συμμετάσχουν στην έρευνα σ’ έναν εύλογο αριθμό, επιλέγοντας σχετικό δείγμα (η διαδικασία αυτή αναφέρεται επίσης ως «δειγματοληψία»). Η δειγματοληψία διενεργείται σύμφωνα με το άρθρο 17 του βασικού κανονισμού.

Η Επιτροπή επέλεξε προσωρινά ένα δείγμα ενωσιακών παραγωγών. Λεπτομέρειες αναφέρονται στον φάκελο υπόψη των ενδιαφερόμενων μερών.

Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με το προσωρινό δείγμα. Επιπλέον, άλλοι ενωσιακοί παραγωγοί ή εκπρόσωποί τους που ενεργούν για λογαριασμό τους, συμπεριλαμβανομένων των ενωσιακών παραγωγών που δεν συνεργάστηκαν στην έρευνα που οδήγησε στα ισχύοντα μέτρα, οι οποίοι εκτιμούν ότι υπάρχουν λόγοι που επιβάλλουν τη συμπερίληψή τους στο δείγμα, πρέπει να επικοινωνήσουν με την Επιτροπή εντός 7 ημερών από την ημερομηνία δημοσίευσης της παρούσας ανακοίνωσης. Όλες οι παρατηρήσεις σχετικά με το προσωρινό δείγμα πρέπει να παραληφθούν εντός 7 ημερών από την ημερομηνία δημοσίευσης της παρούσας ανακοίνωσης, εκτός εάν ορίζεται διαφορετικά.

Η Επιτροπή θα κοινοποιήσει σε όλους τους γνωστούς ενωσιακούς παραγωγούς και/ή ενώσεις παραγωγών της Ένωσης τις εταιρείες που επιλέχθηκαν τελικά για να συμπεριληφθούν στο δείγμα.

Οι ενωσιακοί παραγωγοί που θα συμμετάσχουν στο δείγμα θα πρέπει να υποβάλουν συμπληρωμένο ερωτηματολόγιο εντός 30 ημερών από την ημερομηνία κοινοποίησης της απόφασης για τη συμπερίληψή τους στο δείγμα, εκτός εάν ορίζεται διαφορετικά.

Αντίγραφο του ερωτηματολογίου για τους ενωσιακούς παραγωγούς είναι διαθέσιμο στον φάκελο υπόψη των ενδιαφερόμενων μερών και στον ιστότοπο της ΓΔ Εμπορίου: https://trade.ec.europa.eu/tdi/case_details.cfm?id=2574.

5.5.   
  Διαδικασία για την εκτίμηση του συμφέροντος της Ένωσης

Εάν επιβεβαιωθεί η πιθανότητα συνέχισης ή επανάληψης του ντάμπινγκ και της ζημίας, θα ληφθεί απόφαση, σύμφωνα με το άρθρο 21 του βασικού κανονισμού, σχετικά με το κατά πόσον η διατήρηση των μέτρων αντιντάμπινγκ αντίκειται στο συμφέρον της Ένωσης.

Οι ενωσιακοί παραγωγοί, οι εισαγωγείς και οι αντιπροσωπευτικές τους ενώσεις, οι χρήστες και οι αντιπροσωπευτικές τους ενώσεις, οι συνδικαλιστικές οργανώσεις, καθώς και οι αντιπροσωπευτικές οργανώσεις καταναλωτών καλούνται να υποβάλουν στην Επιτροπή πληροφορίες σχετικά με το συμφέρον της Ένωσης.

Οι πληροφορίες που αφορούν την εκτίμηση του συμφέροντος της Ένωσης πρέπει να παρασχεθούν εντός 37 ημερών από την ημερομηνία δημοσίευσης της παρούσας ανακοίνωσης, εκτός εάν ορίζεται διαφορετικά. Αυτές οι πληροφορίες μπορούν να παρασχεθούν είτε σε ελεύθερη μορφή είτε με τη συμπλήρωση ερωτηματολογίου που έχει καταρτίσει η Επιτροπή.

Αντίγραφο των ερωτηματολογίων, συμπεριλαμβανομένου του ερωτηματολογίου για τους χρήστες του υπό επανεξέταση προϊόντος, είναι διαθέσιμο στον φάκελο υπόψη των ενδιαφερόμενων μερών και στον ιστότοπο της ΓΔ Εμπορίου: https://trade.ec.europa.eu/tdi/case_details.cfm?id=2574.

Σε κάθε περίπτωση, οι πληροφορίες που υποβάλλονται σύμφωνα με το άρθρο 21 θα ληφθούν υπόψη μόνον αν συνοδεύονται, κατά την υποβολή τους, από αντικειμενικά στοιχεία που τεκμηριώνουν την αξιοπιστία τους.

5.6.   
  Ενδιαφερόμενα μέρη

Για να συμμετάσχουν στην έρευνα, τα ενδιαφερόμενα μέρη —όπως οι παραγωγοί στις οικείες χώρες, οι ενωσιακοί παραγωγοί, οι εισαγωγείς και οι αντιπροσωπευτικές τους ενώσεις, οι χρήστες και οι αντιπροσωπευτικές τους ενώσεις, οι συνδικαλιστικές ενώσεις καθώς και οι αντιπροσωπευτικές οργανώσεις καταναλωτών— πρέπει πρώτα να αποδείξουν ότι υπάρχει αντικειμενική σχέση μεταξύ των δραστηριοτήτων τους και του υπό επανεξέταση προϊόντος.

Οι παραγωγοί στις οικείες χώρες, οι ενωσιακοί παραγωγοί, οι εισαγωγείς και οι αντιπροσωπευτικές τους ενώσεις που κατέστησαν διαθέσιμες πληροφορίες σύμφωνα με τις διαδικασίες που περιγράφονται στα σημεία 5.3.1, 5.3.3 και 5.4.1 θα θεωρούνται ενδιαφερόμενα μέρη, εάν υπάρχει αντικειμενική σχέση μεταξύ των δραστηριοτήτων τους και του προϊόντος που αποτελεί αντικείμενο της επανεξέτασης.

Άλλα μέρη θα είναι σε θέση να συμμετάσχουν στην έρευνα ως ενδιαφερόμενα μέρη μόνο από τη στιγμή που θα αναγγελθούν και υπό τον όρο ότι υπάρχει αντικειμενική σχέση μεταξύ των δραστηριοτήτων τους και του υπό επανεξέταση προϊόντος. Το γεγονός ότι ένα μέρος θεωρείται ενδιαφερόμενο μέρος δεν θίγει την εφαρμογή του άρθρου 18 του βασικού κανονισμού.

Πρόσβαση στον φάκελο υπόψη των ενδιαφερόμενων μερών παρέχεται μέσω της Tron.tdi στην ακόλουθη διεύθυνση: https://tron.trade.ec.europa.eu/tron/TDI. Για να αποκτήσετε πρόσβαση, ακολουθήστε τις οδηγίες που παρέχονται στη συγκεκριμένη Internet: (15)

5.7.   
  Άλλες γραπτές παρατηρήσεις

Με την επιφύλαξη των διατάξεων της παρούσας ανακοίνωσης, καλούνται όλα τα ενδιαφερόμενα μέρη να γνωστοποιήσουν τις απόψεις τους, να υποβάλουν πληροφορίες και να προσκομίσουν σχετικά αποδεικτικά στοιχεία. Οι εν λόγω πληροφορίες και τα συνοδευτικά αποδεικτικά στοιχεία πρέπει να περιέλθουν στην Επιτροπή εντός 37 ημερών από την ημερομηνία δημοσίευσης της παρούσας ανακοίνωσης, εκτός εάν ορίζεται διαφορετικά.

5.8.   
  Δυνατότητα ακρόασης από τις υπηρεσίες ερευνών της Επιτροπής

Όλα τα ενδιαφερόμενα μέρη μπορούν να ζητήσουν ακρόαση από τις υπηρεσίες ερευνών της Επιτροπής. Κάθε αίτηση ακρόασης πρέπει να υποβάλλεται γραπτώς, να προσδιορίζει τους λόγους υποβολής της και να περιλαμβάνει σύνοψη των θεμάτων που επιθυμεί να συζητήσει το ενδιαφερόμενο μέρος κατά την ακρόαση. Η ακρόαση θα περιορίζεται στα ζητήματα που τίθενται γραπτώς εκ των προτέρων από τα ενδιαφερόμενα μέρη.

Καταρχήν, οι ακροάσεις δεν θα χρησιμοποιούνται για την παρουσίαση πραγματικών στοιχείων που δεν έχουν ακόμη περιληφθεί στον φάκελο. Εντούτοις, προς το συμφέρον της χρηστής διοίκησης και για να μπορούν οι υπηρεσίες της Επιτροπής να σημειώσουν πρόοδο όσον αφορά την έρευνα, τα ενδιαφερόμενα μέρη μπορεί να κληθούν να προσκομίσουν νέα πραγματικά στοιχεία μετά την ακρόαση.

5.9.   
  Οδηγίες για την υποβολή γραπτών παρατηρήσεων και την αποστολή συμπληρωμένων ερωτηματολογίων και αλληλογραφίας

Οι πληροφορίες που υποβάλλονται στην Επιτροπή για τους σκοπούς των ερευνών εμπορικής άμυνας δεν υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν υποβάλουν στην Επιτροπή πληροφορίες και/ή δεδομένα τα οποία υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον κάτοχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα δεδομένα για τους σκοπούς της παρούσας διαδικασίας εμπορικής άμυνας και β) να παράσχει τις πληροφορίες και/ή τα δεδομένα στα ενδιαφερόμενα μέρη της παρούσας έρευνας, σε μορφή που να τους επιτρέπει να ασκήσουν τα δικαιώματα άμυνάς τους.

Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, τα συμπληρωμένα ερωτηματολόγια και η αλληλογραφία των ενδιαφερόμενων μερών για τα οποία ζητείται εμπιστευτική μεταχείριση φέρουν την ένδειξη «Sensitive» (ευαίσθητο έγγραφο) (16). Τα μέρη που υποβάλλουν πληροφορίες κατά τη διάρκεια της παρούσας έρευνας καλούνται να αιτιολογήσουν την αίτησή τους για εμπιστευτική μεταχείριση.

Τα ενδιαφερόμενα μέρη που υποβάλλουν ευαίσθητες πληροφορίες οφείλουν να προσκομίσουν μη εμπιστευτικού χαρακτήρα περιλήψεις τους, σύμφωνα με το άρθρο 19 παράγραφος 2 του βασικού κανονισμού, οι οποίες θα φέρουν την ένδειξη «For inspection by interested parties» (υπόψη των ενδιαφερόμενων μερών). Οι εν λόγω περιλήψεις πρέπει να είναι αρκετά λεπτομερείς, ώστε να επιτρέπουν την κατανόηση, σε ικανοποιητικό βαθμό, της ουσίας των πληροφοριών που υποβάλλονται εμπιστευτικά. Αν μέρος που υποβάλλει εμπιστευτικές πληροφορίες δεν εξηγήσει πειστικά τους λόγους για τους οποίους αιτείται την εμπιστευτική μεταχείρισή τους ή δεν προσκομίσει μη εμπιστευτικού χαρακτήρα περίληψή τους στην απαιτούμενη μορφή και ποιότητα, η Επιτροπή μπορεί να μη λάβει υπόψη τις εν λόγω πληροφορίες, εκτός αν καταδεικνύεται επαρκώς από έγκυρες πηγές ότι οι πληροφορίες είναι ορθές.

Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους μέσω της πλατφόρμας TRON.tdi (https://tron.trade.ec.europa.eu/ tron/TDI), μαζί με σαρωμένες εξουσιοδοτήσεις και πιστοποιητικά. Με τη χρήση της πλατφόρμας TRON.tdi ή του ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων, οι οποίοι περιλαμβάνονται στο έγγραφο «ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΥΠΟΘΕΣΕΙΣ ΕΜΠΟΡΙΚΗΣ ΑΜΥΝΑΣ», το οποίο είναι δημοσιευμένο στον ιστότοπο της Γενικής Διεύθυνσης Εμπορίου της Επιτροπής: http://trade.ec.europa.eu/doclib/docs/2011/june/tradoc_148003.pdf. Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και έγκυρη διεύθυνση ηλεκτρονικού ταχυδρομείου και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι ενεργή και επίσημη επιχειρηματική διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Από τη στιγμή που θα υποβληθούν τα στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω της πλατφόρμας TRON.tdi ή μέσω ηλεκτρονικού ταχυδρομείου, εκτός αν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή η φύση του εκάστοτε προς αποστολή εγγράφου απαιτεί τη χρήση συστημένης επιστολής. Για περαιτέρω κανόνες και πληροφορίες όσον αφορά την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω της πλατφόρμας TRON.tdi και μέσω ηλεκτρονικού ταχυδρομείου, τα ενδιαφερόμενα μέρη θα πρέπει να ανατρέξουν στις οδηγίες επικοινωνίας με τα ενδιαφερόμενα μέρη που αναφέρονται ανωτέρω.

Διεύθυνση αλληλογραφίας της Επιτροπής:

| European Commission |
| --- |
| Directorate-General for Trade |
| Directorate G |
| Office: CHAR 04/039 |
| 1049 Bruxelles/Brussel |
| BELGIQUE/BELGIË |

European Commission

Directorate-General for Trade

Directorate G

Office: CHAR 04/039

1049 Bruxelles/Brussel

BELGIQUE/BELGIË

TRON.tdi: https://tron.trade.ec.europa.eu/tron/tdi

Διεύθυνση ηλ. ταχυδρομείου:

Για θέματα ντάμπινγκ που σχετίζονται με τη ΛΔΚ: TRADE-R758-SSTPF-DUMPING-CHINA@ec.europa.eu

Για θέματα ντάμπινγκ που σχετίζονται με την Ταϊβάν: TRADE-R758-SSTPF-DUMPING-TAIWAN@ec.europa.eu

Για θέματα ζημίας και συμφέροντος της Ένωσης: TRADE-R758-SSTPF-INJURY@ec.europa.eu

6.   Χρονοδιάγραμμα της έρευνας

Η έρευνα θα πρέπει, κατά κανόνα, να ολοκληρωθεί εντός 12 μηνών και, σε κάθε περίπτωση, το αργότερο εντός 15 μηνών από την ημερομηνία δημοσίευσης της παρούσας ανακοίνωσης, σύμφωνα με το άρθρο 11 παράγραφος 5 του βασικού κανονισμού.

7.   Υποβολή πληροφοριών

Κατά κανόνα, τα ενδιαφερόμενα μέρη δύνανται να υποβάλουν πληροφορίες μόνο εντός των προθεσμιών που καθορίζονται στο σημείο 5 της παρούσας ανακοίνωσης.

Η Επιτροπή, για να ολοκληρώσει την έρευνα εντός των προβλεπόμενων προθεσμιών, δεν θα δεχτεί παρατηρήσεις από τα ενδιαφερόμενα μέρη μετά τη λήξη της προθεσμίας για την υποβολή παρατηρήσεων σχετικά με την κοινοποίηση των τελικών συμπερασμάτων ή, κατά περίπτωση, μετά τη λήξη της προθεσμίας για την υποβολή παρατηρήσεων σχετικά με την πρόσθετη κοινοποίηση των τελικών συμπερασμάτων.

8.   Δυνατότητα υποβολής παρατηρήσεων για πληροφορίες που υποβάλλονται από άλλα μέρη

Για να διασφαλιστούν τα δικαιώματα άμυνας, πρέπει να παρέχεται στα ενδιαφερόμενα μέρη η δυνατότητα να διατυπώσουν τις παρατηρήσεις τους σχετικά με τις πληροφορίες που υποβάλλονται από άλλα ενδιαφερόμενα μέρη. Τα ενδιαφερόμενα μέρη, κατά τη διατύπωση των παρατηρήσεών τους, μπορούν να αναφέρονται μόνο σε ζητήματα που έχουν τεθεί στις πληροφορίες που υποβλήθηκαν από άλλα ενδιαφερόμενα μέρη και δεν μπορούν να εγείρουν νέα ζητήματα.

Οι παρατηρήσεις σχετικά με τις πληροφορίες που υποβλήθηκαν από άλλα ενδιαφερόμενα μέρη ως απάντηση στην κοινοποίηση των οριστικών πορισμάτων θα πρέπει να υποβάλλονται εντός 5 ημερών από τη λήξη της προθεσμίας για την υποβολή παρατηρήσεων σχετικά με τα οριστικά συμπεράσματα, εκτός εάν ορίζεται διαφορετικά. Στην περίπτωση πρόσθετης κοινοποίησης των τελικών συμπερασμάτων, οι παρατηρήσεις επί των πληροφοριών που υπέβαλαν άλλα ενδιαφερόμενα μέρη σε συνέχεια της εν λόγω περαιτέρω κοινοποίησης θα πρέπει να υποβληθούν εντός 1 ημέρας από τη λήξη της προθεσμίας για την υποβολή παρατηρήσεων σχετικά με την εν λόγω περαιτέρω κοινοποίηση, εκτός εάν ορίζεται διαφορετικά.

Το ανωτέρω χρονοδιάγραμμα δεν θίγει το δικαίωμα της Επιτροπής να ζητήσει πρόσθετες πληροφορίες από τα ενδιαφερόμενα μέρη σε δεόντως δικαιολογημένες περιπτώσεις.

9.   Παράταση των προθεσμιών που ορίζονται στην παρούσα ανακοίνωση

Παράταση των προθεσμιών που προβλέπονται στην παρούσα ανακοίνωση μπορεί να δοθεί κατόπιν δεόντως αιτιολογημένης αίτησης των ενδιαφερόμενων μερών.

Τυχόν παράταση των προθεσμιών που προβλέπονται στην παρούσα ανακοίνωση θα πρέπει να ζητείται μόνο σε εξαιρετικές περιστάσεις, και θα χορηγείται μόνο αν είναι δεόντως δικαιολογημένη. Σε κάθε περίπτωση, τυχόν παρατάσεις της προθεσμίας απάντησης στα ερωτηματολόγια θα περιορίζονται κανονικά σε 3 ημέρες και, κατά κανόνα, δεν θα υπερβαίνουν τις 7 ημέρες. Ως προς τις προθεσμίες για την υποβολή άλλων πληροφοριών που ορίζονται στην ανακοίνωση για την έναρξη διαδικασίας, οι παρατάσεις θα περιορίζονται σε 3 ημέρες, εκτός εάν αποδεικνύεται ότι συντρέχουν εξαιρετικές περιστάσεις.

10.   Αρνηση συνεργασίας

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπεται στο άρθρο 18 του βασικού κανονισμού.

Αν διαπιστωθεί ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία είναι δυνατόν να μη ληφθούν υπόψη και να χρησιμοποιηθούν τα διαθέσιμα στοιχεία.

Αν ένα ενδιαφερόμενο μέρος αρνείται να συνεργαστεί ή συνεργάζεται μεν αλλά μόνο εν μέρει και, συνεπώς, τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ’ ό,τι θα ήταν αν είχε συνεργαστεί.

Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το ενδιαφερόμενο μέρος αποδεικνύει ότι η υποβολή της απάντησης στη ζητούμενη μορφή θα συνεπαγόταν υπέρμετρη επιπλέον επιβάρυνση ή υπέρμετρο επιπρόσθετο κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

11.   Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφορές ως προς τον εμπιστευτικό χαρακτήρα εγγράφων, τις αιτήσεις παράτασης προθεσμιών και κάθε άλλη αίτηση που αφορά τα δικαιώματα άμυνας των ενδιαφερόμενων μερών, καθώς και τις αιτήσεις που υποβάλλονται από τρίτους, όπως αυτές τυχόν προκύπτουν κατά τη διαδικασία.

Ο σύμβουλος ακροάσεων μπορεί να διοργανώσει ακρόαση με ένα ή περισσότερα ενδιαφερόμενα μέρη και να μεσολαβήσει μεταξύ αυτών και των υπηρεσιών της Επιτροπής, ώστε να εξασφαλιστεί η πλήρης άσκηση των δικαιωμάτων άμυνας των ενδιαφερόμενων μερών. Κάθε αίτηση ακρόασης από τον σύμβουλο ακροάσεων θα πρέπει να υποβάλλεται γραπτώς και να προσδιορίζονται οι λόγοι υποβολής της. Ο σύμβουλος ακροάσεων εξετάζει την αιτιολόγηση των αιτήσεων. Οι ακροάσεις αυτές θα πρέπει να πραγματοποιούνται μόνο αν τα ζητήματα δεν έχουν διευθετηθεί σε συνεργασία με τις υπηρεσίες της Επιτροπής σε εύθετο χρόνο.

Κάθε αίτηση πρέπει να υποβάλλεται εγκαίρως και χωρίς καθυστέρηση, ώστε να μην τίθεται σε κίνδυνο η ομαλή διεξαγωγή της διαδικασίας. Για τον σκοπό αυτό, τα ενδιαφερόμενα μέρη θα πρέπει να ζητήσουν την παρέμβαση του συμβούλου ακροάσεων το νωρίτερο δυνατόν μετά την επέλευση του γεγονότος που δικαιολογεί αυτή την παρέμβαση. Όταν οι αιτήσεις ακρόασης υποβάλλονται εκπρόθεσμα, ο σύμβουλος ακροάσεων εξετάζει επίσης τους λόγους της εκπρόθεσμης υποβολής, τη φύση των ζητημάτων που εγείρονται και τον αντίκτυπο των εν λόγω ζητημάτων στα δικαιώματα άμυνας, λαμβάνοντας δεόντως υπόψη το συμφέρον της χρηστής διοίκησης και της έγκαιρης ολοκλήρωσης της έρευνας.

Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον ιστότοπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/.

12.   Δυνατότητα αίτησης για επανεξέταση σύμφωνα με το άρθρο 11 παράγραφος 3 του βασικού κανονισμού

Επειδή η παρούσα επανεξέταση ενόψει της λήξης ισχύος των μέτρων διεξάγεται σύμφωνα με τις διατάξεις του άρθρου 11 παράγραφος 2 του βασικού κανονισμού, τα πορίσματά της δεν θα οδηγήσουν στην τροποποίηση των υφιστάμενων μέτρων, αλλά στην κατάργηση ή τη διατήρηση των εν λόγω μέτρων σύμφωνα με το άρθρο 11 παράγραφος 6 του βασικού κανονισμού.

Αν ένα ενδιαφερόμενο μέρος θεωρεί ότι επιβάλλεται η επανεξέταση των μέτρων, έτσι ώστε να καταστεί δυνατή η τροποποίησή τους, μπορεί να ζητήσει επανεξέταση σύμφωνα με το άρθρο 11 παράγραφος 3 του βασικού κανονισμού.

Τα μέρη που επιθυμούν να ζητήσουν τέτοιου είδους επανεξέταση, η οποία θα διεξαχθεί ανεξάρτητα από την επανεξέταση ενόψει της λήξης ισχύος των μέτρων την οποία αφορά η παρούσα ανακοίνωση, μπορούν να έρθουν σε επαφή με την Επιτροπή στη διεύθυνση που αναφέρεται ανωτέρω.

13.   Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που τυχόν συλλεγούν στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (17).

Για την ενημέρωση όλων των προσώπων σχετικά με την επεξεργασία δεδομένων προσωπικού χαρακτήρα στο πλαίσιο των δραστηριοτήτων εμπορικής άμυνας της Επιτροπής, έχει αναρτηθεί ανακοίνωση σχετικά με την προστασία δεδομένων στον ιστότοπο της ΓΔ Εμπορίου: http://ec.europa.eu/trade/policy/accessing- markets/trade-defence/

---

(1)  ΕΕ C 168 της 5.5.2021, σ. 5.

(2)  ΕΕ L 176 της 30.6.2016, σ. 21.

(3)  Εκτελεστικός κανονισμός (ΕΕ) 2017/141 της Επιτροπής, της 26ης Ιανουαρίου 2017, για την επιβολή οριστικών δασμών αντιντάμπινγκ στις εισαγωγές ορισμένων εξαρτημάτων σωληνώσεων που χρησιμοποιούνται για συγκόλληση κατ’ άκρον από ανοξείδωτο χάλυβα, έστω και τελειωμένων, καταγωγής Λαϊκής Δημοκρατίας της Κίνας και Ταϊβάν (ΕΕ L 22 της 27.1.2017, σ. 14).

(4)  Έγγραφο εργασίας των υπηρεσιών της Επιτροπής «Commission Staff Working Document on Significant Distortions in the Economy of the People’s Republic of China for the Purposes of Trade Defence Investigations» [SWD(2017) 483 final/2 της 20 Δεκεμβρίου 2017]· διατίθεται στη διεύθυνση: https://trade.ec.europa.eu/doclib/docs/2017/december/tradoc_156474.pdf

(5)  Πλεονάζουσα παραγωγική ικανότητα στην Κίνα: εμπόδιο στο πρόγραμμα μεταρρυθμίσεων του Κόμματος.

(6)  Παγκόσμιο Φόρουμ του ΟΟΣΑ για την πλεονάζουσα παραγωγική ικανότητα χάλυβα, «What’s the issue?»

(7)  Παγκόσμιο Φόρουμ για την πλεονάζουσα παραγωγική ικανότητα χάλυβα, Υπουργική έκθεση, 20 Σεπτεμβρίου 2018.

(8)  Εκτελεστικός κανονισμός (ΕΕ) 2021/635 της Επιτροπής, της 16ης Απριλίου 2021, για την επιβολή οριστικού δασμού αντιντάμπινγκ στις εισαγωγές ορισμένων συγκολλημένων σωλήνων κάθε είδους από σίδηρο ή μη κραματοποιημένο χάλυβα καταγωγής Λευκορωσίας, Λαϊκής Δημοκρατίας της Κίνας και Ρωσίας κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 132 της 19.4.2021, σ. 145) και εκτελεστικός κανονισμός (ΕΕ) 2020/508 της Επιτροπής, της 7ης Απριλίου 2020, για την επιβολή προσωρινού δασμού αντιντάμπινγκ στις εισαγωγές ορισμένων φύλλων και ρόλων θερμής έλασης από ανοξείδωτο χάλυβα καταγωγής Ινδονησίας, Λαϊκής Δημοκρατίας της Κίνας και Ταϊβάν (ΕΕ L 110 της 8.4.2020, σ. 3).

(9)  Η πρόσβαση στα έγγραφα που αναφέρονται στην έκθεση χώρας μπορεί επίσης να επιτραπεί κατόπιν δεόντως αιτιολογημένης αίτησης.

(10)  ΕΕ C 86 της 16.3.2020, p. 6 (https://eur-lex.europa.eu/legal-content/EL/TXT/?uri=CELEX%3A52020XC0316%2802%29).

(11)  Όλες οι αναφορές στη δημοσίευση της παρούσας ανακοίνωσης αφορούν τη δημοσίευση της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός εάν ορίζεται διαφορετικά.

(12)  Παραγωγός είναι οποιαδήποτε εταιρεία στις οικείες χώρες η οποία παράγει και εξάγει το υπό επανεξέταση προϊόν, συμπεριλαμβανομένης οποιασδήποτε από τις συνδεδεμένες μ’ αυτήν εταιρείες που συμμετέχουν στην παραγωγή, στις εγχώριες πωλήσεις ή στις εξαγωγές του υπό επανεξέταση προϊόντος.

(13)  Στο δείγμα μπορούν να συμπεριληφθούν μόνο εισαγωγείς που δεν είναι συνδεδεμένοι με παραγωγούς από τις οικείες χώρες. Οι εισαγωγείς που είναι συνδεδεμένοι με παραγωγούς υποχρεούνται να συμπληρώσουν το παράρτημα I του ερωτηματολογίου για τους εν λόγω παραγωγούς. Σύμφωνα με το άρθρο 127 του εκτελεστικού κανονισμού (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα, δύο πρόσωπα θεωρούνται συνδεόμενα μεταξύ τους αν: α) το ένα μετέχει στη διεύθυνση ή στο διοικητικό συμβούλιο της επιχείρησης του άλλου· β) έχουν από νομική άποψη την ιδιότητα των εταίρων· γ) το ένα είναι εργοδότης του άλλου· δ) ένα τρίτο μέρος, άμεσα ή έμμεσα, έχει στην κυριότητά του, ελέγχει ή κατέχει 5 % ή περισσότερο των μετοχών ή μεριδίων με δικαίωμα ψήφου, του ενός και του άλλου· ε) το ένα από αυτά ελέγχει το άλλο άμεσα ή έμμεσα· στ) και τα δύο ελέγχονται άμεσα ή έμμεσα από ένα τρίτο πρόσωπο· ζ) μαζί ελέγχουν άμεσα ή έμμεσα ένα τρίτο πρόσωπο· ή η) είναι μέλη της ίδιας οικογένειας (ΕΕ L 343 της 29.12.2015, σ. 558). Πρόσωπα θεωρούνται μέλη της ίδιας οικογένειας μόνο αν συνδέονται μεταξύ τους με μία από τις ακόλουθες σχέσεις: i) σύζυγοι, ii) πρώτου βαθμού ανιόντες και κατιόντες, iii) αδελφοί και αδελφές (αμφιθαλείς ή ετεροθαλείς), iv) δεύτερου βαθμού ανιόντες και κατιόντες, v) θείος ή θεία και ανιψιός ή ανιψιά, vi) γονείς του ετέρου των συζύγων και γαμπρός ή νύφη, vii) αδελφοί ή αδελφές του ή της συζύγου. Σύμφωνα με το άρθρο 5 σημείο 4) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα, «πρόσωπα» θεωρούνται τα φυσικά πρόσωπα, τα νομικά πρόσωπα ή οι ενώσεις προσώπων που δεν αποτελούν νομικά πρόσωπα αλλά οι οποίες αναγνωρίζεται, σύμφωνα με το ενωσιακό ή εθνικό δίκαιο, ότι διαθέτουν δικαιοπρακτική ικανότητα (ΕΕ L 269 της 10.10.2013, σ. 1).

(14)  Τα στοιχεία που θα παρασχεθούν από μη συνδεδεμένους εισαγωγείς μπορούν επίσης να χρησιμοποιηθούν σε σχέση με διάφορες πτυχές της παρούσας έρευνας πέραν του προσδιορισμού του ντάμπινγκ.

(15)  Σε περίπτωση τεχνικών προβλημάτων, επικοινωνήστε με το Γραφείο Εξυπηρέτησης Εμπορίου (Trade Service Desk) μέσω ηλεκτρονικού ταχυδρομείου (trade-service-desk@ec.europa.eu) ή τηλεφωνικώς (+ 32 2 297 97 97).

(16)  Έγγραφο που φέρει την ένδειξη «Sensitive» (ευαίσθητο έγγραφο) είναι εμπιστευτικού χαρακτήρα σύμφωνα με το άρθρο 19 του βασικού κανονισμού και το άρθρο 6 της συμφωνίας του ΠΟΕ σχετικά με την εφαρμογή του άρθρου VI της GATT 1994 (συμφωνία αντιντάμπινγκ). Το έγγραφο αυτό προστατεύεται επίσης δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(17)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).

---

ΠΑΡΑΡΤΗΜΑ

| ☐ | Ευαίσθητη έκδοση («Sensitive») |
| --- | --- |
| ☐ | Έκδοση υπόψη των ενδιαφερόμενων μερών |
| (σημειώστε με Χ το κατάλληλο τετραγωνίδιο) |

☐

Ευαίσθητη έκδοση («Sensitive»)

☐

Έκδοση υπόψη των ενδιαφερόμενων μερών

(σημειώστε με Χ το κατάλληλο τετραγωνίδιο)

ΔΙΑΔΙΚΑΣΙΑ ΕΠΑΝΕΞΕΤΑΣΗΣ ΕΝΟΨΕΙ ΤΗΣ ΛΗΞΗΣ ΙΣΧΥΟΣ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ ΠΟΥ ΕΦΑΡΜΟΖΟΝΤΑΙ ΣΤΙΣ ΕΙΣΑΓΩΓΕΣ ΟΡΙΣΜΕΝΩΝ ΕΞΑΡΤΗΜΑΤΩΝ ΣΩΛΗΝΩΣΕΩΝ ΠΟΥ ΧΡΗΣΙΜΟΠΟΙΟΥΝΤΑΙ ΓΙΑ ΣΥΓΚΟΛΛΗΣΗ ΚΑΤ’ ΑΚΡΟΝ ΑΠΟ ΑΝΟΞΕΙΔΩΤΟ ΧΑΛΥΒΑ, ΕΣΤΩ ΚΑΙ ΤΕΛΕΙΩΜΕΝΩΝ, ΚΑΤΑΓΩΓΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ ΚΑΙ ΤΑΪΒΑΝ

ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΗΝ ΕΠΙΛΟΓΗ ΤΟΥ ΔΕΙΓΜΑΤΟΣ ΜΗ ΣΥΝΔΕΔΕΜΕΝΩΝ ΕΙΣΑΓΩΓΕΩΝ

Σκοπός του παρόντος εντύπου είναι να βοηθήσει τους μη συνδεδεμένους εισαγωγείς να ανταποκριθούν στο αίτημα υποβολής πληροφοριών ενόψει πιθανής δειγματοληψίας το οποίο διατυπώνεται στο σημείο 5.3.2 της ανακοίνωσης για την έναρξη της διαδικασίας.

Τόσο η ευαίσθητη έκδοση («Sensitive») όσο και η έκδοση υπόψη των ενδιαφερόμενων μερών («For inspection by interested parties») θα πρέπει να επιστραφούν στην Επιτροπή, όπως ορίζεται στην ανακοίνωση για την έναρξη της διαδικασίας.

1.   ΣΤΟΙΧΕΙΑ ΤΑΥΤΟΤΗΤΑΣ ΚΑΙ ΕΠΙΚΟΙΝΩΝΙΑΣ

Συμπληρώστε τα ακόλουθα στοιχεία σχετικά με την εταιρεία σας:

| Εταιρική επωνυμία | |
| --- | --- |
| Διεύθυνση | |
| Αρμόδιος/-α επικοινωνίας | |
| Διεύθυνση ηλ. ταχυδρομείου | |
| Τηλέφωνο | |

Εταιρική επωνυμία

Διεύθυνση

Αρμόδιος/-α επικοινωνίας

Διεύθυνση ηλ. ταχυδρομείου

Τηλέφωνο

2.   ΚΥΚΛΟΣ ΕΡΓΑΣΙΩΝ ΚΑΙ ΟΓΚΟΣ ΠΩΛΗΣΕΩΝ

Αναφέρατε τον συνολικό κύκλο εργασιών της εταιρείας σας σε ευρώ (EUR), την αξία σε ευρώ (EUR) και τον όγκο σε τόνους των εισαγωγών στην Ένωση και των μεταπωλήσεων στην ενωσιακή αγορά μετά την εισαγωγή από τη Λαϊκή Δημοκρατία της Κίνας και την Ταϊβάν, κατά την περίοδο της έρευνας, του υπό επανεξέταση προϊόντος που ορίζεται στην ανακοίνωση για την έναρξη της διαδικασίας.

| | Τόνοι | Αξία σε ευρώ (EUR) |
| --- | --- | --- |
| Συνολικός κύκλος εργασιών της εταιρείας σας σε ευρώ (EUR) | | |
| Εισαγωγές στην Ένωση του υπό επανεξέταση προϊόντος καταγωγής Λαϊκής Δημοκρατίας της Κίνας και Ταϊβάν | | |
| Εισαγωγές του υπό επανεξέταση προϊόντος στην Ένωση (όλες οι χώρες καταγωγής) | | |
| Μεταπωλήσεις του υπό επανεξέταση προϊόντος στην ενωσιακή αγορά μετά την εισαγωγή του από τη Λαϊκή Δημοκρατία της Κίνας και την Ταϊβάν | | |

Τόνοι

Αξία σε ευρώ (EUR)

Συνολικός κύκλος εργασιών της εταιρείας σας σε ευρώ (EUR)

Εισαγωγές στην Ένωση του υπό επανεξέταση προϊόντος καταγωγής Λαϊκής Δημοκρατίας της Κίνας και Ταϊβάν

Εισαγωγές του υπό επανεξέταση προϊόντος στην Ένωση (όλες οι χώρες καταγωγής)

Μεταπωλήσεις του υπό επανεξέταση προϊόντος στην ενωσιακή αγορά μετά την εισαγωγή του από τη Λαϊκή Δημοκρατία της Κίνας και την Ταϊβάν

3.   ΔΡΑΣΤΗΡΙΟΤΗΤΕΣ ΤΗΣ ΕΤΑΙΡΕΙΑΣ ΣΑΣ ΚΑΙ ΤΩΝ ΣΥΝΔΕΔΕΜΕΝΩΝ ΕΤΑΙΡΕΙΩΝ (1)

Περιγράψτε λεπτομερώς τις ακριβείς δραστηριότητες της εταιρείας και όλων των συνδεδεμένων εταιρειών (συντάξτε κατάλογο αυτών και αναφέρατε τη σχέση με την εταιρεία σας) που συμμετέχουν στην παραγωγή και/ή την πώληση (εξαγωγική και/ή εγχώρια) του υπό επανεξέταση προϊόντος. Οι εν λόγω δραστηριότητες είναι δυνατόν να περιλαμβάνουν, μεταξύ άλλων, την αγορά του υπό επανεξέταση προϊόντος, την παραγωγή του βάσει συμβάσεων υπεργολαβίας, τη μεταποίησή του ή την εμπορία του.

| Επωνυμία και έδρα της εταιρείας | Δραστηριότητες | Σχέση |
| --- | --- | --- |
| | | |
| | | |
| | | |

Επωνυμία και έδρα της εταιρείας

Δραστηριότητες

Σχέση

4.   ΛΟΙΠΕΣ ΠΛΗΡΟΦΟΡΙΕΣ

Αναφέρατε κάθε άλλη σχετική πληροφορία που, κατά την κρίση της εταιρείας σας, θα μπορούσε να φανεί χρήσιμη στην Επιτροπή κατά την επιλογή του δείγματος.

5.   ΒΕΒΑΙΩΣΗ

Με την παροχή των ανωτέρω πληροφοριών, η εταιρεία συμφωνεί να συμπεριληφθεί ενδεχομένως στο δείγμα. Αν η εταιρεία επιλεγεί να συμπεριληφθεί στο δείγμα, θα πρέπει, στη συνέχεια, να συμπληρώσει ερωτηματολόγιο και να δεχτεί επίσκεψη στις εγκαταστάσεις της, προκειμένου να επαληθευτούν οι απαντήσεις της. Αν η εταιρεία δηλώσει ότι αρνείται να συμπεριληφθεί ενδεχομένως στο δείγμα, θα θεωρηθεί ότι δεν έχει συνεργαστεί στην έρευνα. Τα συμπεράσματα της Επιτροπής σχετικά με τους μη συνεργαζόμενους εισαγωγείς βασίζονται στα διαθέσιμα στοιχεία και το αποτέλεσμα ενδέχεται να είναι λιγότερο ευνοϊκό για την εν λόγω εταιρεία απ’ ό,τι αν είχε συνεργαστεί.

Υπογραφή του/της εξουσιοδοτημένου/-ης υπαλλήλου:

Ονοματεπώνυμο και ιδιότητα του/της εξουσιοδοτημένου/-ης υπαλλήλου:

Ημερομηνία:

---

(1)  Σύμφωνα με το άρθρο 127 του εκτελεστικού κανονισμού (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα, δύο πρόσωπα θεωρούνται συνδεόμενα μεταξύ τους αν: α) το ένα μετέχει στη διεύθυνση ή στο διοικητικό συμβούλιο της επιχείρησης του άλλου· β) έχουν από νομική άποψη την ιδιότητα των επιχειρηματικών εταίρων· γ) το ένα είναι εργοδότης του άλλου· δ) ένα τρίτο μέρος, άμεσα ή έμμεσα, έχει στην κυριότητά του, ελέγχει ή κατέχει το 5 % ή περισσότερο των μετοχών ή μεριδίων με δικαίωμα ψήφου, του ενός και του άλλου· ε) το ένα από αυτά ελέγχει το άλλο άμεσα ή έμμεσα· στ) και τα δύο ελέγχονται άμεσα ή έμμεσα από ένα τρίτο πρόσωπο· ζ) μαζί ελέγχουν άμεσα ή έμμεσα ένα τρίτο πρόσωπο· ή η) είναι μέλη της ίδιας οικογένειας (ΕΕ L 343 της 29.12.2015, σ. 558). Πρόσωπα θεωρούνται μέλη της ίδιας οικογένειας μόνο αν συνδέονται μεταξύ τους με μία από τις ακόλουθες σχέσεις: i) σύζυγοι, ii) πρώτου βαθμού ανιόντες και κατιόντες, iii) αδελφοί και αδελφές (αμφιθαλείς ή ετεροθαλείς), iv) δεύτερου βαθμού ανιόντες και κατιόντες, v) θείος ή θεία και ανιψιός ή ανιψιά, vi) γονείς του ετέρου των συζύγων και γαμπρός ή νύφη, vii) αδελφοί ή αδελφές του ή της συζύγου. Σύμφωνα με το άρθρο 5 σημείο 4) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα, «πρόσωπα» θεωρούνται τα φυσικά πρόσωπα, τα νομικά πρόσωπα ή οι ενώσεις προσώπων που δεν αποτελούν νομικά πρόσωπα αλλά οι οποίες αναγνωρίζεται, σύμφωνα με το ενωσιακό ή εθνικό δίκαιο, ότι διαθέτουν δικαιοπρακτική ικανότητα (ΕΕ L 269 της 10.10.2013, σ. 1).

---

ΔΙΑΔΙΚΑΣΙΕΣ ΠΟΥ ΑΦΟΡΟΥΝ ΤΗΝ ΕΦΑΡΜΟΓΗ ΤΗΣ ΠΟΛΙΤΙΚΗΣ ΑΝΤΑΓΩΝΙΣΜΟΥ

Ευρωπαϊκή Επιτροπή

| 26.1.2022 | EL | Επίσημη Εφημερίδα της Ευρωπαϊκής Ένωσης | C 40/14 |
| --- | --- | --- | --- |

26.1.2022

EL

Επίσημη Εφημερίδα της Ευρωπαϊκής Ένωσης

C 40/14

---

Προηγούμενη κοινοποίηση συγκέντρωσης

(Υπόθεση M.10569 – KKR / GIP / CYRUSONE)

Υπόθεση υποψήφια για απλοποιημένη διαδικασία

(Κείμενο που παρουσιάζει ενδιαφέρον για τον ΕΟΧ)

(2022/C 40/02)

1.

Η κοινοποίηση αφορά τις ακόλουθες επιχειρήσεις:

| — | KKR & Co. Inc. («KKR», ΗΠΑ), |
| --- | --- |

—

KKR & Co. Inc. («KKR», ΗΠΑ),

| — | Global Infrastructure Management, LLC («GIP», ΗΠΑ), |
| --- | --- |

—

Global Infrastructure Management, LLC («GIP», ΗΠΑ),

| — | CyrusOne, Inc. («CyrusOne», ΗΠΑ). |
| --- | --- |

—

CyrusOne, Inc. («CyrusOne», ΗΠΑ).

Η KKR και η GIP αποκτούν, κατά την έννοια του άρθρου 3 παράγραφος 1 στοιχείο β) του κανονισμού συγκεντρώσεων, τον κοινό έλεγχο του συνόλου της CyrusOne.

Η συγκέντρωση πραγματοποιείται με αγορά μετοχών.

2.

| — | KKR: εταιρεία επενδύσεων σε παγκόσμιο επίπεδο, η οποία προσφέρει λύσεις στους τομείς της διαχείρισης εναλλακτικών περιουσιακών στοιχείων, των κεφαλαιαγορών και της ασφάλισης, |
| --- | --- |

—

KKR: εταιρεία επενδύσεων σε παγκόσμιο επίπεδο, η οποία προσφέρει λύσεις στους τομείς της διαχείρισης εναλλακτικών περιουσιακών στοιχείων, των κεφαλαιαγορών και της ασφάλισης,

| — | GIP: ανεξάρτητος διαχειριστής ταμείου επενδύσεων σε υποδομές που επενδύει σε, και διαχειρίζεται, περιουσιακά στοιχεία, κυρίως στους τομείς των μεταφορών, της ενέργειας, των αποβλήτων και των υδάτων, |
| --- | --- |

—

GIP: ανεξάρτητος διαχειριστής ταμείου επενδύσεων σε υποδομές που επενδύει σε, και διαχειρίζεται, περιουσιακά στοιχεία, κυρίως στους τομείς των μεταφορών, της ενέργειας, των αποβλήτων και των υδάτων,

| — | CyrusOne: εταιρεία επενδύσεων σε ακίνητα («REIT») που κατέχει, εκμεταλλεύεται και αναπτύσσει ακίνητα κέντρων δεδομένων επιπέδου επιχείρησης, ουδέτερα, με πολλαπλούς μισθωτές και με έναν μισθωτή, στις ΗΠΑ και στην Ευρώπη. |
| --- | --- |

—

CyrusOne: εταιρεία επενδύσεων σε ακίνητα («REIT») που κατέχει, εκμεταλλεύεται και αναπτύσσει ακίνητα κέντρων δεδομένων επιπέδου επιχείρησης, ουδέτερα, με πολλαπλούς μισθωτές και με έναν μισθωτή, στις ΗΠΑ και στην Ευρώπη.

3.

Σύμφωνα με την ανακοίνωση της Επιτροπής σχετικά με απλοποιημένη διαδικασία για την εξέταση ορισμένων συγκεντρώσεων βάσει του κανονισμού (ΕΚ) αριθ. 139/2004 του Συμβουλίου (2), σημειώνεται ότι η παρούσα υπόθεση είναι υποψήφια να εξεταστεί βάσει της διαδικασίας που προβλέπεται στην ανακοίνωση.

4.

Οι παρατηρήσεις πρέπει να περιέλθουν στην Επιτροπή το αργότερο εντός 10 ημερών από την ημερομηνία της παρούσας δημοσίευσης. Θα πρέπει πάντοτε να σημειώνονται τα ακόλουθα στοιχεία αναφοράς:

M.10569 – KKR / GIP / CRUYSONE

Οι παρατηρήσεις μπορούν να σταλούν στην Επιτροπή με ηλεκτρονικό ταχυδρομείο, με φαξ ή ταχυδρομικώς. Στοιχεία επικοινωνίας:

Email: COMP-MERGER-REGISTRY@ec.europa.eu

Φαξ +32 22964301

Ταχυδρομική διεύθυνση:

| European Commission |
| --- |
| Directorate-General for Competition |
| Merger Registry |
| 1049 Bruxelles/Brussel |
| BELGIQUE/BELGIË |

European Commission

Directorate-General for Competition

Merger Registry

1049 Bruxelles/Brussel

BELGIQUE/BELGIË

---

(1)  ΕΕ L 24 της 29.1.2004, σ. 1 («κανονισμός συγκεντρώσεων»).

1

(2)  ΕΕ C 366 της 14.12.2013, σ. 5.

2

---

ΛΟΙΠΕΣ ΠΡΑΞΕΙΣ

Ευρωπαϊκή Επιτροπή

| 26.1.2022 | EL | Επίσημη Εφημερίδα της Ευρωπαϊκής Ένωσης | C 40/16 |
| --- | --- | --- | --- |

26.1.2022

EL

Επίσημη Εφημερίδα της Ευρωπαϊκής Ένωσης

C 40/16

---

Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2022/C 40/03)

Η παρούσα δημοσίευση παρέχει δικαίωμα ένστασης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«Wrångebäcksost»

Αριθ. ΕΕ: PDO-SE-02413 – 14 Μαρτίου 2018

ΠΟΠ (X) ΠΓΕ ( )

1.   Ονομασία/-ες [ΠΟΠ ή ΠΓΕ]

«Wrångebäcksost»

2.   Κράτος μέλος ή τρίτη χώρα

Σουηδία

3.   Περιγραφή του γεωργικού προϊόντος ή του τροφίμου

3.1.   Τύπος προϊόντος

Κλάση 1.3. Τυριά

3.2.   Περιγραφή του προϊόντος που φέρει την προβλεπόμενη στο σημείο 1 ονομασία

«Wrångebäcksost» είναι το όνομα ημίσκληρου τυριού από θερμισμένο, βιολογικό, πλήρες αγελαδινό γάλα.

Το «Wrångebäcksost» παρουσιάζει τα ακόλουθα χαρακτηριστικά:

Σχήμα: Το τυρί είναι κυλινδρικό και έχει διάμετρο 30-45 cm και ύψος 10-18 cm.

Βάρος: 8-13 kg.

Διάρκεια ωρίμασης: τουλάχιστον 9 μήνες.

Εξωτερική επιφάνεια: Επιδερμίδα που καλύπτεται από μικροβιακή ανάπτυξη.

Χρώμα:

Εξωτερική επιφάνεια: Πορτοκαλί έως κόκκινο της σκουριάς, με βαθυκάστανες ανταύγειες. Το χρώμα ποικίλλει ανάλογα με την ηλικία.

Τομή: Κιτρινωπού χρώματος. Το χρώμα ποικίλλει ανάλογα με την εποχή και την ωρίμαση, από ανοικτό κιτρινωπό μπεζ έως ανοικτό κίτρινο με πορτοκαλί ραβδώσεις.

Υφή: Στην τομή είναι συμπαγής, ενδεχομένως με μερικές οπές.

Συνεκτικότητα: Συμπαγής και κρεμώδης μάζα, με κρυστάλλους.

Άρωμα: Ελαφρώς όξινο με ζωικές νότες και νότες γάλακτος.

Γεύση: Γεμάτη και σύνθετη με μακρά επίγευση, στοιχεία «ευχάριστης νόστιμης» γεύσης (umami) με ζωικές νότες, έντονη αλμυρότητα και κάποια γλυκύτητα.

Αίσθηση στο στόμα: Βουτυρώδης.

Περιεκτικότητα σε υγρασία: 34-38 %

Περιεκτικότητα σε λιπαρές ουσίες: 34-38 %

Λίπος επί ξηράς ουσίας: 55-60 %

Περιεκτικότητα σε πρωτεΐνες: 21-24 %

Περιεκτικότητα σε αλάτι: 1,7-2,1 %

Πτητικά καρβοξυλικά οξέα: 14-27 mmol/kg

Ελεύθερα αμινοξέα; 32-46 g/kg

Αναλογία ελαϊκού οξέος προς παλμιτικό οξύ: 0,8-0,9

3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Η διατροφή των βοοειδών γαλακτοπαραγωγής είναι καίριας σημασίας για την απόκτηση των τυπικών χαρακτηριστικών του «Wrångebäcksost». Κατά τη θερινή περίοδο, από τις 15 Απριλίου έως τις 15 Οκτωβρίου, οι αγελάδες βρίσκονται σε υπαίθριους χώρους. Κατά την περίοδο αυτή, η τροφή τους αποτελείται κυρίως από χόρτο και βότανα από βοσκοτόπους της περιοχής Guldkroken. Οι βοσκότοποι συνίστανται κυρίως σε καλλιεργούμενους λειμώνες και ορισμένους φυσικούς βοσκότοπους.

Την περίοδο κατά την οποία το χόρτο είναι λιγοστό στους βοσκοτόπους και δεν επαρκεί για τη διατροφή τους, οι αγελάδες τρέφονται με μείγμα ζωοτροφών αποτελούμενο από ενσιρωμένες ζωοτροφές, άχυρο, σιτηρά [κριθάρι (Hordeum vulgare), βρώμη (Avena sativa) και σιτάρι (Triticum aestivum)], λαθούρι/κουκιά (Vicia faba), πίτες κράμβης [παρασκευαζόμενες από σπόρους ελαιοκράμβης (Brassica napus)], ανόργανα άλατα, αλάτι και ασβέστιο.

Οι λειμώνες σπέρνονται με ένα μείγμα σπόρων φυτών κατάλληλων για βόσκηση [τριφύλλι το έρπον (Trifolium repens), φλέως ο λειμώνιος (Phleum pratense), φεστούκα η λειμώνιος (Festuca pratensis), ήρα η πολυετής (Lolium perenne), φεστούκα ερυθρωπή (Festuca rubra), πόα η λειμώνια (Poa pratensis), κιχώριο (Cichorium intybus), αγριοκύμινο (Cuminum cyminum) και αρνόγλωσσο (Plantago lanceolata)], ενώ οι αρόσιμοι λειμώνες σπέρνονται με μείγμα σπόρων που περιλαμβάνει τριφύλλι το λειμώνιο (Trifolium pratense), τριφύλλι το έρπον (Trifolium repens), μηδική (Medicago sativa), φλέοντα τον λειμώνιο (Phleum pratense), φεστούκα τη λειμώνιο (Festuca pratensis) και ήρα την πολυετή (Lolium perenne).

Οι λειμώνες διατηρούνται για 6-8 έτη και οι αρόσιμοι λειμώνες για 3-5 έτη πριν φυτευθούν εκ νέου. Οι μακρές περίοδοι αγρανάπαυσης καθιστούν δυνατή τη βλάστηση του αποθέματος σπόρων στο έδαφος και των σπόρων που μεταφέρονται με τον άνεμο από τις γύρω περιοχές. Αυτό σημαίνει ότι η σύνθεση των λειμώνων και των αρόσιμων λειμώνων μεταβάλλεται από έτος σε έτος. Στη μεταβολή αυτή συμβάλλει επίσης η εναλλαγή τύπων εδάφους η ποικίλη ικανότητά τους να συγκρατούν νερό. Κατά συνέπεια, τα είδη που αναπτύσσονται στους λειμώνες αρχίζουν σταδιακά να μοιάζουν με τα είδη που απαντώνται στους φυσικούς βοσκοτόπους.

Τουλάχιστον το 85 % τόσο των συμπυκνωμένων όσο και των αδρών χορτονομών πρέπει να παράγεται εντός της οριοθετημένης γεωγραφικής περιοχής. Οι εισαγόμενες ζωοτροφές μπορούν να χρησιμοποιούνται μόνο σε περίπτωση ακραίων καιρικών συνθηκών που ενδέχεται να προκαλέσουν έλλειψη ζωοτροφών παραγόμενων στο αγρόκτημα.

Το «Wrångebäcksost» παρασκευάζεται από νωπό, πλήρες αγελαδινό γάλα, μη παστεριωμένο, που παράγεται στην περιοχή που αναφέρεται στο σημείο 4. Το γάλα προέρχεται κυρίως από αγελάδες των φυλών SLB και Brown Swiss και τις διασταυρώσεις τους. Οι αγελάδες αρμέγονται δύο φορές την ημέρα. Το γάλα ψύχεται έως ότου χρησιμοποιηθεί στο τυροκομείο. Το γάλα για την παρασκευή του «Wrångebäcksost» πρέπει να χρησιμοποιηθεί εντός 24 ωρών από το άρμεγμα.

Η ποιότητα του γάλακτος είναι εκείνη που καθορίζει τα χαρακτηριστικά του «Wrångebäcksost» και όχι η φυλή των αγελάδων. Ο αριθμός των σπορίων και των βακτηρίων θα πρέπει να είναι μικρότερος από 20 και 50 για τους εντεροκόκκους και τα σπόρια, αντίστοιχα. Η περιεκτικότητα σε λιπαρές ουσίες και πρωτεΐνες κυμαίνεται μεταξύ 3,8 και 4,4 % και 2,9 % και 3,3 %, αντίστοιχα, ανάλογα με την εποχή. Τα επίπεδα είναι τα υψηλότερα τον χειμώνα. Κατά την παρασκευή του «Wrångebäcksost», η αναλογία λίπους/πρωτεϊνών θα πρέπει να είναι περίπου 1,15 -1,30.

Η αναλογία ελεύθερων λιπαρών οξέων, όπως το βουτυρικό οξύ και το καπρικό οξύ, που μπορούν να καταστήσουν το τυρί ταγγό, πρέπει να διατηρείται σε χαμηλά επίπεδα (3,0-3,5 mmol/10 kg), ώστε να μπορεί να ωριμάσει για μεγάλο χρονικό διάστημα, που είναι απαραίτητο για να αποκτήσει το «Wrångebäcksost» τα τυπικά χαρακτηριστικά του.

Κατά την παρασκευή του «Wrångebäcksost», επιτρέπεται μόνο η προσθήκη πυτιάς βοοειδών και μεσόφιλων βακτηρίων γαλακτικού οξέος. Το «Wrångebäcksost» δεν περιέχει άλλα πρόσθετα εκτός από μαγειρικό αλάτι (NaCl).

3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια, από τη βόσκηση και την παραγωγή έως την πήξη του γάλακτος, πρέπει να εκτελούνται εντός της οριοθετημένης γεωγραφικής περιοχής που αναφέρεται στο σημείο 4.

3.5.   Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6.   Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

—

4.   Συνοπτική οριοθέτηση της γεωγραφικής περιοχής

Η περιοχή παραγωγής του «Wrångebäcksost» αποτελείται από την περιοχή κατά μήκος της δυτικής ακτής της λίμνης Vättern, η οποία παραδοσιακά ονομάζεται «Guldkroken». Περιλαμβάνει τις κοινότητες Grevbäck, Mofalla, Hjo stadsförsamling, Hjo landsförsamling, καθώς και Norra και Södra Fågelås.

5.   Δεσμός με τη γεωγραφική περιοχή

Η περιοχή Guldkroken είναι μια επιμήκης πεδιάδα μεταξύ της λίμνης Vättern στα ανατολικά και του ορεινού όγκου Hökensås, ο οποίος εκτείνεται από την περιοχή Tiveden, στα δυτικά. Το μεγαλύτερο μέρος της περιφέρειας αποτελείται από μη περιφραγμένες αγροτικές εκτάσεις.

Η τοποθεσία του Guldkroken είναι σχετικά πρόσφορη για τη γεωργία. Ο ορεινός όγκος Hökensås την προστατεύει από τους δυτικούς ανέμους, ενώ η γειτνίαση με τη λίμνη Vättern, την πέμπτη μεγαλύτερη λίμνη της Ευρώπης, έχει μετριαστική επίδραση στη θερμοκρασία. Ως εκ τούτου, το Guldkroken έχει ελαφρώς υψηλότερη μέση θερμοκρασία απ’ ό,τι οι γύρω περιοχές (περίπου 6 °C). Ομοίως, ο αριθμός των ωρών ηλιοφάνειας είναι υψηλότερος και ο μέσος όρος βροχοπτώσεων ελαφρώς χαμηλότερος (περίπου 500 mm, με τις μέγιστες τιμές στα μέσα και τα τέλη του καλοκαιριού και τις ελάχιστες στα μέσα του χειμώνα).

Το έδαφος συνίσταται σε ένα μείγμα διαφόρων τύπων εδάφους (άργιλος, λεπτόκοκκη άμμος, ιλύς, άμμος, τύρφη και τσερνοζέμ) που δημιουργούν διαφορετικές συνθήκες καλλιέργειας σε κάθε βοσκότοπο και αρόσιμο λειμώνα. Η απορροή από το Hökensås, επιφανειακή ή υπόγεια, συμβάλλει σε αυτή την ποικιλομορφία εδάφους.

Χάρη στις ευνοϊκές φυσικές συνθήκες, τόσο για την παραγωγή ζωοτροφών όσο και για τη ζωική παραγωγή, παράγονται σήμερα στο Guldkroken σημαντικές ποσότητες ζωοτροφών για τη βιολογική (με πιστοποίηση KRAV) παραγωγή γάλακτος, η οποία αποτελεί τη βάση για την παρασκευή του «Wrångebäcksost».

Στα τέλη του Μεσαίωνα, η παραγωγή τυριού στο Guldkroken προοριζόταν για τα μοναστήρια της Alvastra και της Vadstena στην περιοχή Östergötland. Μετά τη Μεταρρύθμιση, η παραγωγή γαλακτοκομικών προϊόντων κατέστη κατά κύριο λόγο οικιακή δραστηριότητα. Το τυρί άρχισε να παράγεται για πώληση στα μέσα του 19ου αιώνα. Στις αρχές του 20ού αιώνα υπήρχαν περίπου 15 γαλακτοκομεία στο Guldkroken. Τα τυριά που παρασκευάζονταν ήταν συχνά γνωστά με την ονομασία του αγροκτήματος στο οποίο παράγονταν. Το «Wrångebäcksost» είναι ένα από αυτά τα τυριά που αρχικά παρασκευάζονταν στη γαλακτοκομική εκμετάλλευση Wrångebäck.

Η εμπορική παραγωγή του «Wrångebäcksost» σταμάτησε τη δεκαετία του 1960 και άρχισε εκ νέου το 2008 με πρωτοβουλία του τυροκόμου, ο οποίος, τη δεκαετία του 1960, ήταν υπεύθυνος για την παραγωγή του «Wrångebäcksost». Ως εκ τούτου, κατέστη δυνατή η μεταφορά, σε μια νέα γενιά παραγωγών γαλακτοκομικών προϊόντων, της τεχνογνωσίας σχετικά με την παρασκευή και την επεξεργασία του τυριού, την οποία απέκτησε ο τυροκόμος από τον προκάτοχό του, και η οποία μεταβιβαζόταν από τον ένα παραγωγό γαλακτοκομικών προϊόντων στον επόμενο από το 1889, μπόρεσε να μεταφερθεί. Το «Wrångebäcksost» εξακολουθεί να παράγεται σε βιοτεχνική βάση, σύμφωνα με την αρχική συνταγή.

Το τυρί συμπιέζεται με ορό γάλακτος και ωριμάζει σε υγρασία 90-94 %. Κατά τη διάρκεια των τριών πρώτων μηνών, το τυρί ωριμάζει σε θερμοκρασία 14-15 °C σε ράφια από ξύλο ελάτου υψηλής πυκνότητας. Κατά τις τρεις πρώτες εβδομάδες, τα τυριά αναστρέφονται καθημερινά. Κατά τη διάρκεια της περιόδου αυτής, τα τυριά πλένονται καθημερινά με άλμη (5 % NaCl) για να διευκολυνθεί η ανάπτυξη μικροοργανισμών στην επιφάνεια του τυριού και να προστατευτεί από την ανεπιθύμητη ανάπτυξη μυκήτων. Το τυρί αναστρέφεται και πλένεται με άλμη τρεις φορές την εβδομάδα για τους επόμενους δύο μήνες.

Η διαδικασία ωρίμασης συνεχίζεται σε θερμοκρασία 10-11 °C και υγρασία 90-94 %. Κατά την περίοδο αυτή, το τυρί αναστρέφεται και πλένεται με άλμη μία φορά την εβδομάδα.

Το «Wrångebäcksost» ωριμάζει έως ότου φθάσει στην ηλικία των εννέα μηνών τουλάχιστον. Το βάρος του τυριού μειώνεται κατά περίπου 12-14 % κατά τη διάρκεια της ωρίμασης.

Το πλύσιμο με άλμη έχει ως αποτέλεσμα την ανάπτυξη στην επιφάνεια του τυριού βακτηρίων, και ιδίως Brevibacterium linens ssp.. Πολλές από τις ποικιλίες των εν λόγω βακτηρίων συνδέονται με συγκεκριμένη τοποθεσία και αναπτύσσονται στην επιφάνεια του τυριού. Οι μικροοργανισμοί αυτοί μεταφέρονται από τυρί σε τυρί με το πλύσιμο παλαιότερων τυριών με άλμη, η οποία χρησιμοποιείται στη συνέχεια για την πλύση νεότερων τυριών. Τα βακτήρια έχουν σημαντική επίδραση στο άρωμα και τη γεύση του τυριού και είναι πολύ σημαντικά για τη διαδικασία ωρίμασης προκειμένου το τυρί να αποκτήσει τα χαρακτηριστικά του «Wrångebäcksost».

Τα χαρακτηριστικά του «Wrångebäcksost» εξαρτώνται επίσης από την ανθρώπινη ικανότητα αξιοποίησης και διαχείρισης των φυσικών συνθηκών του Guldkroken για την παραγωγή ζωοτροφών και γάλακτος. Η επιλογή των μειγμάτων σπόρων για τους βοσκότοπους και τους αρόσιμους λειμώνες είναι προσαρμοσμένη στις διαφορετικές συνθήκες καλλιέργειας στο Guldkroken και στις απαιτήσεις βιολογικής πιστοποίησης και στην ανάγκη για καλή διατροφή των ζώων γαλακτοπαραγωγής, ώστε να παράγουν γάλα υψηλής ποιότητας που να μπορεί να χρησιμοποιηθεί για την παρασκευή του «Wrångebäcksost».

Η υψηλή ποιότητα του γάλακτος, η καλά ελεγχόμενη τυροκομική διαδικασία και η καλά προσαρμοσμένη στρατηγική ωρίμασης αποτελούν προϋποθέσεις για την καλή ικανότητα ωρίμασης και τα πολύ χαμηλά επίπεδα πτητικών καρβοξυλικών οξέων που χαρακτηρίζουν το «Wrångebäcksost». Οι ίδιες συνθήκες επιτρέπουν την πρωτεόλυση και τη σχετικά σημαντική απαμίνωση της αργινίνης, που συντελούν στον έντονο αρωματικό χαρακτήρα του «Wrångebäcksost».

Χάρη στην παροχή κατάλληλων ζωοτροφών υψηλής ποιότητας στα ζώα γαλακτοπαραγωγής, το «Wrångebäcksost» έχει την ιδανική αναλογία ελαϊκού οξέος προς παλμιτικό οξύ. Στη σχέση μεταξύ του ελαϊκού οξέος και του παλμιτικού οξέος οφείλεται επίσης η κρεμώδης υφή που χαρακτηρίζει το «Wrångebäcksost» και για τον χαρακτηρισμό του ως «βουτυρώδες» στην ανάλυση των οργανοληπτικών χαρακτηριστικών.

Τα χαρακτηριστικά του «Wrångebäcksost» διαφέρουν σημαντικά από τις εκείνα των παραδοσιακών ημίσκληρων ευρωπαϊκών τυριών που παρασκευάζονται από θερμισμένο γάλα. Τα χαρακτηριστικά αυτά είναι αποτέλεσμα μιας καλά ολοκληρωμένης διαδικασίας παραγωγής, από την παραγωγή της ζωοτροφής έως το ώριμο τυρί, η οποία βασίζεται σε μακρόχρονη βιοτεχνική παράδοση.

Παραπομπή στη δημοσίευση των προδιαγραφών

(άρθρο 6 παράγραφος 1 δεύτερο εδάφιο του παρόντος κανονισμού)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/2017-01461-34-ansokan_wrangebacksost_2020_06_14.pdf

---

(1)  ΕΕ L 343 της 14.12.2012, σ. 1.

---

| 26.1.2022 | EL | Επίσημη Εφημερίδα της Ευρωπαϊκής Ένωσης | C 40/20 |
| --- | --- | --- | --- |

26.1.2022

EL

Επίσημη Εφημερίδα της Ευρωπαϊκής Ένωσης

C 40/20

---

Δημοσίευση κοινοποίησης σχετικά με την έγκριση τυπικής τροποποίησης προδιαγραφών προϊόντος για ονομασία στον αμπελοοινικό τομέα σύμφωνα με το άρθρο 17 παράγραφοι 2 και 3 του κατ’ εξουσιοδότηση κανονισμού (ΕΕ) 2019/33 της Επιτροπής

(2022/C 40/04)

Η παρούσα κοινοποίηση δημοσιεύεται σύμφωνα με το άρθρο 17 παράγραφος 5 του κατ’ εξουσιοδότηση κανονισμού (ΕΕ) 2019/33 της Επιτροπής (1).

ΚΟΙΝΟΠΟΙΗΣΗ ΤΥΠΙΚΗΣ ΤΡΟΠΟΠΟΙΗΣΗΣ Η ΟΠΟΙΑ ΤΡΟΠΟΠΟΙΕΙ ΤΟ ΕΝΙΑΙΟ ΕΓΓΡΑΦΟ

«Almansa»

PDO-ES-A0044-AM04

Ημερομηνία της κοινοποίησης: 26 Οκτωβρίου 2021

ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ ΤΗΣ ΕΓΚΡΙΘΕΙΣΑΣ ΤΡΟΠΟΠΟΙΗΣΗΣ

1.   Προσαρμογή της ορολογίας των αναλυτικών παραμέτρων για τα υπολειμματικά σάκχαρα στην ισχύουσα νομοθεσία

Περιγραφή:

Η αναλυτική παράμετρος «υπολειμματικά σάκχαρα» μετονομάζεται σε «ολικά σάκχαρα εκφραζόμενα ως φρουκτόζη και γλυκόζη» σύμφωνα με το άρθρο 20 του εκτελεστικού κανονισμού (ΕΕ) 2019/34 της Επιτροπής, της 17ης Οκτωβρίου 2018, στο οποίο προβλέπεται ο καθορισμός των ολικών σακχάρων εκφραζόμενων ως φρουκτόζη και γλυκόζη.

Τροποποιείται το σημείο 2.1 των προδιαγραφών προϊόντος και δεν επηρεάζεται το ενιαίο έγγραφο.

Η εν λόγω τροποποίηση είναι τυπική καθώς πρόκειται για προσαρμογή στην ορολογία που χρησιμοποιείται για τα φυσικοχημικά χαρακτηριστικά. Δεν επιφέρει καμία μεταβολή στο τελικό προϊόν, το οποίο διατηρεί τα χαρακτηριστικά και τις ιδιότητες που περιγράφονται στην ενότητα για τον δεσμό και που οφείλονται στην αλληλεπίδραση μεταξύ των φυσικών και των ανθρώπινων παραγόντων. Ως εκ τούτου, θεωρείται ότι η εν λόγω τροποποίηση δεν εμπίπτει σε κανένα από τα είδη τροποποιήσεων που προβλέπονται στο άρθρο 14 παράγραφος 1 του κανονισμού (ΕΕ) 2019/33.

Αιτιολόγηση:

Κρίνεται σκόπιμο να διευκρινιστούν οι τιμές περιεκτικότητας των οίνων σε σάκχαρα.

2.   Τροποποίηση των αναλυτικών παραμέτρων

Περιγραφή:

Οι αλλαγές που επέρχονται είναι οι εξής: μείωση της οξύτητας και μείωση του βαθμού χρωματισμού των ερυθρών οίνων.

Επιπλέον, τα είδη των οίνων τροποποιούνται ως εξής: λευκοί και ερυθρωποί ξηροί οίνοι, ερυθρός ξηρός οίνος, ημίξηροι, ημίγλυκοι και γλυκοί οίνοι και αφρώδεις οίνοι ποιότητας.

Τροποποιούνται το σημείο 2 των προδιαγραφών προϊόντος και το σημείο 4 του ενιαίου εγγράφου.

Η εν λόγω τροποποίηση είναι τυπική επειδή δεν επιφέρει καμία μεταβολή στο τελικό προϊόν, το οποίο διατηρεί τα χαρακτηριστικά και τις ιδιότητες που περιγράφονται στην ενότητα σχετικά με τον δεσμό και που οφείλονται στην αλληλεπίδραση μεταξύ των φυσικών και των ανθρώπινων παραγόντων. Ως εκ τούτου, θεωρείται ότι η εν λόγω τροποποίηση δεν εμπίπτει σε κανένα από τα είδη τροποποιήσεων που προβλέπονται στο άρθρο 14 παράγραφος 1 του κανονισμού (ΕΕ) 2019/33.

Αιτιολόγηση:

Μείωση της ολικής οξύτητας κατά 0,5 gr/l: τα τελευταία έτη καταγράφεται αύξηση της μέσης θερμοκρασίας, γεγονός που έχει ως αποτέλεσμα να μειωθεί συνολικά η οξύτητα σε όλες τις ποικιλίες αμπέλου. Ως εκ τούτου, οι οίνοι παρουσιάζουν χαμηλότερα επίπεδα ολικής οξύτητας, τα οποία μάλιστα μειώνονται ακόμα περισσότερο κατά τη διάρκεια της παρατεταμένης παραμονής των οίνων σε βαρέλια λόγω της καταβύθισης του τρυγικού οξέος. Για τον λόγο αυτό, κρίνεται αναγκαίο να αναπροσαρμοστούν οι φυσικοχημικές παράμετροι.

Μείωση του ελάχιστου επιπέδου χρωματισμού για τους ερυθρούς οίνους: στην περιοχή παραγωγής της ονομασίας προέλευσης «Almansa» συνυπάρχουν διαφορετικές ποικιλίες αμπέλου: αφενός, η ποικιλία Garnacha Tintorera που προσφέρει με φυσικό τρόπο οίνους με πολλές δυνατότητες χρωματικής έκφρασης, και, αφετέρου, η ποικιλία Monastrell και η ερυθρή ποικιλία Garnacha που χαρίζουν πιο απαλούς οίνους μέτριας χρωματικής έντασης. Την τελευταία δεκαετία η αγορά έχει γενικά την τάση να ζητά μονοποικιλιακούς και πιο φρουτώδεις οίνους, προκειμένου να προσεγγίσει τη νέα γενιά καταναλωτών που εξοικειώνεται σταδιακά με την αμπελοοινική παράδοση. Οι οινολόγοι κάθε οινοποιείου πρέπει να διαθέτουν τα αναγκαία εργαλεία για να μπορούν να παρασκευάζουν οίνους που εκφράζουν τα χαρακτηριστικά της περιοχής παραγωγής μας και των ποικιλιών μας και να απευθύνονται στην εθνική και διεθνή αγορά.

Με τη μείωση του ελάχιστου επιπέδου χρωματικής έντασης των ερυθρών οίνων δεν υποβαθμίζεται η ποιότητα, αλλά αντίθετα επεκτείνονται οι δυνατότητες που προσφέρουν οι διαφορετικές ποικιλίες αμπέλου της περιοχής, χαρίζοντας πιο λεπτούς, σύνθετους και ελκυστικούς οίνους.

3.   Τροποποίηση των οργανοληπτικών χαρακτηριστικών

Περιγραφή:

Αλλάζει η διατύπωση στην περιγραφή των οργανοληπτικών χαρακτηριστικών των διαφόρων ειδών οίνων.

Τροποποιούνται το σημείο 2.2 των προδιαγραφών προϊόντος και το σημείο 4 του ενιαίου εγγράφου.

Η τροποποίηση αυτή είναι τυπική καθώς αναπροσαρμόζονται τα οργανοληπτικά χαρακτηριστικά ώστε να αξιολογούνται καλύτερα στο πλαίσιο της οργανοληπτικής ανάλυσης. Δεν επιφέρει καμία τροποποίηση στο προϊόν, το οποίο εξακολουθεί να παρουσιάζει τα χαρακτηριστικά και τις ιδιότητες που περιγράφονται στον δεσμό και που οφείλονται στην αλληλεπίδραση μεταξύ περιβαλλοντικών και ανθρώπινων παραγόντων. Ως εκ τούτου, θεωρείται ότι η εν λόγω τροποποίηση δεν εμπίπτει σε κανένα από τα είδη τροποποιήσεων που προβλέπονται στο άρθρο 14 παράγραφος 1 του κανονισμού (ΕΕ) 2019/33.

Αιτιολόγηση:

Λόγω της εφαρμογής του προτύπου UNE-EN-ISO 17065 για τους σκοπούς του ελέγχου των προδιαγραφών προϊόντος, είναι αναγκαίο να τροποποιηθεί η περιγραφή των οργανοληπτικών χαρακτηριστικών των προστατευόμενων οίνων, ώστε να είναι δυνατή η αξιολόγηση των χαρακτηριστικών βάσει συγκεκριμένων κριτηρίων από επιτροπή γευσιγνωστών που πληροί τις αρχές του προτύπου UNE-EN-ISO 17025.

4.   Εναρμόνιση των ειδικών οινολογικών πρακτικών

Περιγραφή:

| — | Διαγράφονται ορισμένες οινολογικές απαιτήσεις και αυξάνεται ο δείκτης μετατροπής των ερυθρών σταφυλιών σε οίνο ώστε η απόδοση να μην υπερβαίνει τα 74 λίτρα οίνου ανά 100 χιλιόγραμμα σταφυλιών· στα σταφύλια λευκών ποικιλιών διατηρείται η αναλογία 70 λίτρα οίνου ανά 100 χιλιόγραμμα σταφυλιών. |
| --- | --- |

—

Διαγράφονται ορισμένες οινολογικές απαιτήσεις και αυξάνεται ο δείκτης μετατροπής των ερυθρών σταφυλιών σε οίνο ώστε η απόδοση να μην υπερβαίνει τα 74 λίτρα οίνου ανά 100 χιλιόγραμμα σταφυλιών· στα σταφύλια λευκών ποικιλιών διατηρείται η αναλογία 70 λίτρα οίνου ανά 100 χιλιόγραμμα σταφυλιών.

| — | Απαγορεύεται να αναμειγνύονται σταφύλια λευκών ποικιλιών με σταφύλια ερυθρών ποικιλιών. |
| --- | --- |

—

Απαγορεύεται να αναμειγνύονται σταφύλια λευκών ποικιλιών με σταφύλια ερυθρών ποικιλιών.

| — | Καθορίζονται όρια για την περιεκτικότητα των σταφυλιών σε αλκοόλη. |
| --- | --- |

—

Καθορίζονται όρια για την περιεκτικότητα των σταφυλιών σε αλκοόλη.

| — | Απαγορεύονται τεχνικές θέρμανσης που βοηθούν στην εκχύλιση του χρώματος. |
| --- | --- |

—

Απαγορεύονται τεχνικές θέρμανσης που βοηθούν στην εκχύλιση του χρώματος.

Τροποποιούνται τα σημεία 3 και 5 των προδιαγραφών προϊόντος και το σημείο 5 του ενιαίου εγγράφου.

Οι εν λόγω τροποποιήσεις είναι τυπικές επειδή δεν επιφέρουν καμία μεταβολή στο προϊόν, το οποίο διατηρεί τα χαρακτηριστικά και τις ιδιότητες που περιγράφονται στην ενότητα σχετικά με τον δεσμό και που οφείλονται στην αλληλεπίδραση μεταξύ των φυσικών και των ανθρώπινων παραγόντων. Ως εκ τούτου, θεωρείται ότι η εν λόγω τροποποίηση δεν εμπίπτει σε κανένα από τα είδη τροποποιήσεων που προβλέπονται στο άρθρο 14 παράγραφος 1 του κανονισμού (ΕΕ) 2019/33.

Αιτιολόγηση:

Όπως σε όλους τους κλάδους γεωργικών προϊόντων διατροφής, έτσι και στον κλάδο του οίνου, οι τεχνικές έχουν εξελιχθεί τα τελευταία έτη. Οι οινολόγοι έχουν πλέον νέα εργαλεία με τα οποία μπορούν να παρασκευάζουν ελκυστικότερους, περισσότερο ανθεκτικούς στον χρόνο και οικολογικούς οίνους. Οι οινολογικές πρακτικές που περιγράφονται στις προδιαγραφές προϊόντος είναι από πολλές απόψεις απαρχαιωμένες και δεν λαμβάνουν υπόψη τις νέες οινολογικές τεχνικές, ούτε τις νέες μεθόδους παρασκευής ή τα νέα είδη οίνων που ζητούν επί του παρόντος οι αγορές. Μεταξύ αυτών των οινολογικών πρακτικών συγκαταλέγεται η πρακτική της πλήρους ζύμωσης των σακχάρων, ο καθορισμός ελάχιστου χρόνου διαβροχής, ο καθορισμός ανώτατης θερμοκρασίας ζύμωσης ή η μη υπέρβαση της αναλογίας λίτρων οίνων/χιλιόγραμμων σταφυλιών πάνω από το 70 %. Οι πρακτικές αυτές όχι μόνο δεν βελτιώνουν την ποιότητα του οίνου, αλλά και περιορίζουν από πολλές απόψεις τους παραγωγούς όταν αυτοί καλούνται να αναδείξουν τα βέλτιστα χαρακτηριστικά των σταφυλιών σε κάθε παραγωγή. Για όλους τους προαναφερθέντες λόγους, οι οινολογικές πρακτικές πρέπει να εστιάζουν στην παραγωγή ποιοτικών οίνων και να βασίζονται στις γνώσεις, στην πείρα και στην ικανότητα της κάθε τεχνικής ομάδας να εφαρμόζει τις καλύτερες τεχνικές με σεβασμό στα χαρακτηριστικά των οίνων που προστατεύονται από την ονομασία προέλευσης «Almansa», όπως καθορίζονται στις προδιαγραφές προϊόντος.

Η αύξηση της απόδοσης από τα 70 στα 74 λίτρα ανά 100 χιλιόγραμμα ερυθρών σταφυλιών οφείλεται στο γεγονός ότι ορισμένες από τις ποικιλίες αυτής της περιοχής παραγωγής όπως οι ποικιλίες Monastrell, Cabernet, Garnacha ή Merlot, όταν ασκείται λίγο υψηλότερη πίεση στα πιεστήρια, δίνουν γλεύκη με συγκέντρωση πολυφαινολών πολύ υψηλής ποιότητας τα οποία, σύμφωνα με τις τρέχουσες πρακτικές, πρέπει να απορρίπτονται για να μην υπάρξει υπέρβαση του ορίου που έχει καθοριστεί.

Η ποιότητα των οίνων που παράγονται με ορισμένες ποικιλίες της ονομασίας προέλευσης «Almansa», οι οποίες περιέχουν λιγότερες ανθοκυάνες και πολυφαινόλες, αναμένεται να βελτιωθεί με την αύξηση της απόδοσης κατά 4 %, καθώς ο οίνος που θα παράγεται θα έχει μεγαλύτερη περιεκτικότητα σε αυτές τις ενώσεις.

Όσον αφορά την απαγόρευση της ανάμειξης ερυθρών και λευκών σταφυλιών, επιδιώκεται με αυτόν τον τρόπο να διατηρηθεί η εκφραστικότητα και ο χαρακτήρας των ερυθρών οίνων της περιοχής μας και να διαφυλαχθεί η θεμελιώδης και μοναδική αξία του προϊόντος της ονομασίας προέλευσής μας, το οποίο διαθέτει υψηλή συγκέντρωση χρώματος, τανινών και αρωμάτων από τα ερυθρά μας σταφύλια. Ως εκ τούτου, υποστηρίζεται ότι αυτού του είδους οι αναμείξεις αλλοιώνουν αυτόν τον χαρακτήρα, υπονομεύουν τη μοναδικότητα που χαρακτηρίζει το προϊόν της ονομασίας προέλευσης μας και αφαιρούν ένα από τα σημαντικότερα διακριτικά στοιχεία της ταυτότητάς μας.

Όσον αφορά τον αλκοολικό τίτλο των σταφυλιών, σύμφωνα με τις οινολογικές αναλύσεις, η ωρίμαση των σταφυλιών αποτελεί θεμελιώδη παράγοντα για την παραγωγή ποιοτικών οίνων. Τα σταφύλια που συγκομίζονται κάτω από τα όρια που έχουν καθοριστεί προσφέρουν οίνους με ιδιότητες που δεν εκφράζουν τον πραγματικό χαρακτήρα της ονομασίας προέλευσής μας και που βλάπτουν έτσι την εικόνα και τη φήμη αυτής της αμπελουργικής περιοχής.

Επίσης, η παρούσα ονομασία προέλευσης έχει μεταξύ άλλων ως σκοπό να αναδείξει τις διαφορές των οίνων μας από τους οίνους των άλλων περιοχών. Ο σκοπός αυτός θα ήταν αδύνατο να επιτευχθεί χωρίς να αξιοποιηθούν όλες οι δυνατότητες που προσφέρουν τα σταφύλια μας.

Και όσον αφορά τις τεχνικές θέρμανσης, ο χρόνος διαβροχής των στεμφύλων με το γλεύκος έχει καίρια σημασία για να αναδειχθούν τα χαρακτηριστικά της κάθε ποικιλίας αμπέλου. Όταν χρησιμοποιούνται τεχνικές θέρμανσης για την εκχύλιση του χρώματος, τα στέμφυλα δεν προλαβαίνουν να μεταδώσουν στον οίνο τα αρώματα και τις γεύσεις που αναπτύσσονται με την παραδοσιακή ζύμωση, με αποτέλεσμα να παράγονται οίνοι υψηλής ποιότητας αλλά χωρίς τα μοναδικά χαρακτηριστικά της ονομασίας προέλευσης. Ως εκ τούτου, κατά την παραγωγή του προϊόντος «Almansa» απαγορεύεται η χρήση αυτών των τεχνικών.

5.   Ενσωμάτωση οινοποιήσιμων ποικιλιών αμπέλου

Περιγραφή:

Προστίθενται δύο νέες ποικιλίες, η λευκή ποικιλία Macabeo και η ερυθρά ποικιλία Cabernet Franc.

Τροποποιείται το σημείο 6 των προδιαγραφών προϊόντος και δεν επηρεάζεται το ενιαίο έγγραφο επειδή οι ποικιλίες αυτές εισάγονται ως δευτερεύουσες ποικιλίες.

Η εν λόγω τροποποίηση είναι τυπική καθώς από τις ποικιλίες αυτές παράγονται τα ίδια είδη οίνου με τα ίδια χαρακτηριστικά και τις ίδιες ιδιότητες που περιγράφονται στην ενότητα σχετικά με τον δεσμό και που οφείλονται στην αλληλεπίδραση μεταξύ των φυσικών και των ανθρώπινων παραγόντων. Ως εκ τούτου, θεωρείται ότι η εν λόγω τροποποίηση δεν εμπίπτει σε κανένα από τα είδη τροποποιήσεων που προβλέπονται στο άρθρο 14 παράγραφος 1 του κανονισμού (ΕΕ) 2019/33.

Αιτιολόγηση:

Οι ποικιλίες αυτές καλλιεργούνται ήδη εντός της περιοχής παραγωγής της ονομασίας προέλευσης «Almansa», από τις οποίες παρασκευάζονται οίνοι με τα χαρακτηριστικά που προβλέπονται στις προδιαγραφές προϊόντος των οίνων αυτής της ονομασίας προέλευσης, και προστίθενται για να ικανοποιηθεί η τρέχουσα ζήτηση από τις αγορές.

6.   Αναδιατύπωση των συμπληρωματικών προϋποθέσεων (επισήμανση)

Περιγραφή:

Αλλάζει το ποσοστό των σταφυλιών για την ένδειξη της μίας μόνο ποικιλίας. Διαγράφονται δύο παραδοσιακοί όροι («Superior» και «Rancio»).

Τροποποιούνται το σημείο 8 των προδιαγραφών προϊόντος και το σημείο 9 του ενιαίου εγγράφου.

Η εν λόγω τροποποίηση είναι τυπική καθώς επέρχεται για να επικαιροποιηθεί η νομοθεσία και να εναρμονιστούν οι ισχύουσες απαιτήσεις. Η τροποποίηση αυτή οδηγεί στην παραγωγή οίνων του ίδιου είδους και με τα ίδια χαρακτηριστικά με αυτά του προστατευόμενου προϊόντος. Ως εκ τούτου, θεωρείται ότι η εν λόγω τροποποίηση δεν εμπίπτει σε κανένα από τα είδη τροποποιήσεων που προβλέπονται στο άρθρο 14 παράγραφος 1 του κανονισμού (ΕΕ) 2019/33.

Αιτιολόγηση:

Στο πρώτο εδάφιο, επικαιροποιείται το ποσοστό για τη χρήση της ένδειξης της μίας συγκεκριμένης και μοναδικής ποικιλίας αμπέλου, και το ποσοστό ανέρχεται πλέον σε 85 %. Έτσι, οι προδιαγραφές προσαρμόζονται στις διατάξεις της ισχύουσας νομοθεσίας [άρθρο 50 παράγραφος 1 στοιχείο α) σημείο i) του κατ’ εξουσιοδότηση κανονισμού (ΕΕ) 2019/33 της Επιτροπής]. Στο τρίτο εδάφιο, διαγράφονται δύο παραδοσιακοί όροι επειδή πλέον δεν χρησιμοποιούνται.

7.   Επικαιροποίηση των οργανισμών πιστοποίησης και της ισχύουσας νομοθεσίας

Περιγραφή:

Επικαιροποιείται ο κατάλογος των αναγνωρισμένων οργανισμών ελέγχου και επικαιροποιείται η αναφορά στους ισχύοντες ενωσιακούς κανονισμούς.

Τροποποιούνται τα σημεία 8 και 9 των προδιαγραφών προϊόντος και δεν επηρεάζεται το ενιαίο έγγραφο.

Η εν λόγω τροποποίηση είναι τυπική, καθώς πρόκειται για επικαιροποίηση του καταλόγου των οργανισμών πιστοποίησης και της ισχύουσας νομοθεσίας. Ως εκ τούτου, θεωρείται ότι η εν λόγω τροποποίηση δεν εμπίπτει σε κανένα από τα είδη τροποποιήσεων που προβλέπονται στο άρθρο 14 παράγραφος 1 του κανονισμού (ΕΕ) 2019/33.

Αιτιολόγηση:

Τα ανωτέρω στοιχεία έπρεπε να επικαιροποιηθούν.

ΕΝΙΑΙΟ ΕΓΓΡΑΦΟ

1.   Ονομασια/-ες

Almansa

2.   Τυπος γεωγραφικης ενδειξης

ΠΟΠ – Προστατευόμενη ονομασία προέλευσης

3.   Κατηγοριες αμπελοοινικων προϊοντων

| 1. | Οίνος |
| --- | --- |

1.

Οίνος

| 5. | Αφρώδης οίνος ποιότητας |
| --- | --- |

5.

Αφρώδης οίνος ποιότητας

4.   Περιγραφη του/των οινου/-ων

1.   Λευκοί και ερυθρωποί ξηροί οίνοι

ΣΥΝΤΟΜΗ ΠΕΡΙΓΡΑΦΗ

Οι λευκοί οίνοι είναι ελαφρείς, μέσου αλκοολικού τίτλου και το χρώμα τους κυμαίνεται από πολύ ανοιχτό κίτρινο έως χρυσοκίτρινο· έχουν έντονη φρουτώδη γεύση, η οποία ωστόσο συνδυάζεται συχνά με αρώματα φρυγανισμένου ξύλου. Καλή οξύτητα, φρέσκια και φρουτώδης γεύση. Στη γεύση διακρίνονται συχνά απαλές νότες φρυγανισμένου ξύλου.

Οι ερυθρωποί οίνοι έχουν χρώμα από ρόδινο φράουλας έως ρόδινο σμέουρων ή σολομού. Είναι δροσεροί, ελαφρείς, μέτριας οξύτητας. Στο στόμα είναι ευχάριστοι και φρουτώδεις.

| * | Η τιμή του μέγιστου ολικού αλκοολικού τίτλου πρέπει να βρίσκεται εντός των νόμιμων ορίων, σύμφωνα με τη σχετική νομοθεσία της ΕΕ. |
| --- | --- |

*

ΓΕΝΙΚΑ ΑΝΑΛΥΤΙΚΑ ΧΑΡΑΚΤΗΡΙΣΤΙΚΑ

Μέγιστος ολικός κατ’ όγκο αλκοολικός τίτλος (σε % vol):

—

Ελάχιστος αποκτημένος κατ’ όγκο αλκοολικός τίτλος (σε % vol):

11,5

Ελάχιστη ολική οξύτητα:

4 γραμμάρια ανά λίτρο, εκφραζόμενη σε τρυγικό οξύ

Μέγιστη πτητική οξύτητα (σε χιλιοστοϊσοδύναμα ανά λίτρο):

10

Μέγιστη ολική περιεκτικότητα σε θειώδη ανυδρίτη (σε χιλιοστόγραμμα ανά λίτρο):

180

2.   Λευκοί, ερυθρωποί και ερυθροί ημίξηροι, ημίγλυκοι και γλυκοί οίνοι

ΣΥΝΤΟΜΗ ΠΕΡΙΓΡΑΦΗ

Όσον αφορά την εμφάνιση και το άρωμά τους, οι εν λόγω οίνοι μοιάζουν με τους άλλους ξηρούς οίνους που παράγονται από την ίδια ποικιλία.

Η γεύση τους είναι ισορροπημένη σε σχέση με τον αλκοολικό τίτλο, την οξύτητα και την περιεκτικότητά τους σε υπολειμματικά σάκχαρα.

| * | Η τιμή του μέγιστου ολικού αλκοολικού τίτλου πρέπει να βρίσκεται εντός των νόμιμων ορίων, σύμφωνα με τη σχετική νομοθεσία της ΕΕ. |
| --- | --- |

*

| * | Μέγιστο ολικό διοξείδιο του θείου: 180 mg/l αν η συνολική περιεκτικότητα σε σάκχαρα υπερβαίνει τα 5 g/l, εκφραζόμενη ως φρουκτόζη και γλυκόζη, και το νόμιμο όριο, αν η περιεκτικότητα είναι μικρότερη από 5 g/l εκφρασμένη ως φρουκτόζη και γλυκόζη. |
| --- | --- |

*

ΓΕΝΙΚΑ ΑΝΑΛΥΤΙΚΑ ΧΑΡΑΚΤΗΡΙΣΤΙΚΑ

Μέγιστος ολικός κατ’ όγκο αλκοολικός τίτλος (σε % vol):

—

Ελάχιστος αποκτημένος κατ’ όγκο αλκοολικός τίτλος (σε % vol):

9

Ελάχιστη ολική οξύτητα:

3 γραμμάρια ανά λίτρο, εκφραζόμενη σε τρυγικό οξύ

Μέγιστη πτητική οξύτητα (σε χιλιοστοϊσοδύναμα ανά λίτρο):

16,7

Μέγιστη ολική περιεκτικότητα σε θειώδη ανυδρίτη (σε χιλιοστόγραμμα ανά λίτρο):

—

3.   Ερυθρός ξηρός οίνος

ΣΥΝΤΟΜΗ ΠΕΡΙΓΡΑΦΗ

Το χρώμα του, το οποίο κυμαίνεται από μέτριας έως υψηλής έντασης με ερυθρές έως ιώδεις αποχρώσεις, είναι πορφυρό, βαθυκόκκινο, κερασί ή ρουμπινί αλλά διακρίνονται και κεραμιδί αποχρώσεις.

Το άρωμά του είναι καθαρό, μέτριας έως υψηλής έντασης, αλλά διακρίνονται και αρώματα που προέρχονται από φρυγανισμένο ξύλο.

Η μέτριας έως υψηλής έντασης γεύση του είναι ισορροπημένη και μεστή, και συχνά διακρίνεται η χαρακτηριστική γεύση του ξύλου με φρυγανισμένες νότες.

| * | Η τιμή του μέγιστου ολικού αλκοολικού τίτλου πρέπει να βρίσκεται εντός των νόμιμων ορίων, σύμφωνα με τη σχετική νομοθεσία της ΕΕ. |
| --- | --- |

*

ΓΕΝΙΚΑ ΑΝΑΛΥΤΙΚΑ ΧΑΡΑΚΤΗΡΙΣΤΙΚΑ

Μέγιστος ολικός κατ’ όγκο αλκοολικός τίτλος (σε % vol):

—

Ελάχιστος αποκτημένος κατ’ όγκο αλκοολικός τίτλος (σε % vol):

12

Ελάχιστη ολική οξύτητα:

4 γραμμάρια ανά λίτρο, εκφραζόμενη σε τρυγικό οξύ

Μέγιστη πτητική οξύτητα (σε χιλιοστοϊσοδύναμα ανά λίτρο):

11,7

Μέγιστη ολική περιεκτικότητα σε θειώδη ανυδρίτη (σε χιλιοστόγραμμα ανά λίτρο):

150

4.   Αφρώδης οίνος ποιότητας

ΣΥΝΤΟΜΗ ΠΕΡΙΓΡΑΦΗ

Λεπτές φυσαλίδες μεγάλης διάρκειας, ωχροκίτρινες έως χρυσοκίτρινες ανταύγειες για τους λευκούς, ρόδινες έως κεραμιδί για τους ερυθρωπούς οίνους. Αρώματα καθαρά και φρουτώδη. Οι οίνοι «Reserva» έχουν έντονο άρωμα. Ισορροπημένοι στο στόμα, με ευχάριστη και ελαφριά δομή.

| * | Η τιμή του μέγιστου ολικού αλκοολικού τίτλου πρέπει να βρίσκεται εντός των νόμιμων ορίων, σύμφωνα με τη σχετική νομοθεσία της ΕΕ. |
| --- | --- |

*

ΓΕΝΙΚΑ ΑΝΑΛΥΤΙΚΑ ΧΑΡΑΚΤΗΡΙΣΤΙΚΑ

Μέγιστος ολικός κατ’ όγκο αλκοολικός τίτλος (σε % vol):

—

Ελάχιστος αποκτημένος κατ’ όγκο αλκοολικός τίτλος (σε % vol):

10

Ελάχιστη ολική οξύτητα:

3,5 γραμμάρια ανά λίτρο, εκφραζόμενη σε τρυγικό οξύ

Μέγιστη πτητική οξύτητα (σε χιλιοστοϊσοδύναμα ανά λίτρο):

13,3

Μέγιστη ολική περιεκτικότητα σε θειώδη ανυδρίτη (σε χιλιοστόγραμμα ανά λίτρο):

185

5.   Οινοποιητικες πρακτικες

5.1.   
  Ειδικές οινολογικές πρακτικές

Ειδική οινολογική πρακτική

Για την αφαίρεση του γλεύκους ή του οίνου και τον διαχωρισμό του από τα στέμφυλα πρέπει να ασκείται κατάλληλη πίεση, ώστε η απόδοση να μην υπερβαίνει τα 74 λίτρα οίνου ανά 100 χιλιόγραμμα ερυθρών σταφυλιών και τα 70 λίτρα οίνου ανά 100 χιλιόγραμμα λευκών σταφυλιών.

Για την παρασκευή ερυθρών οίνων ο ελάχιστος χρόνος ζύμωσης ανέρχεται σε 48 ώρες.

Δεν επιτρέπεται η ανάμειξη λευκών και ερυθρών ποικιλιών.

Οι ξύλινοι περιέκτες που χρησιμοποιούνται στις διαδικασίες παλαίωσης πρέπει να είναι δρύινοι και να έχουν χωρητικότητα ανάλογη των ποσοτικών ορίων που προβλέπονται στην ισχύουσα νομοθεσία για τη χρησιμοποίηση συγκεκριμένων παραδοσιακών ενδείξεων.

Παλαίωση σε βαρέλια.

5.2.   
  Μέγιστες αποδόσεις

Λευκές ποικιλίες σε κυπελλοειδή διάταξη

7 860 χιλιόγραμμα σταφυλιών ανά εκτάριο

55 εκατόλιτρα ανά εκτάριο

Ερυθρές ποικιλίες σε κυπελλοειδή διάταξη

6 430 χιλιόγραμμα σταφυλιών ανά εκτάριο

47,58 εκατόλιτρα ανά εκτάριο

Λευκές ποικιλίες με διάταξη σε σπαλιέρα

11 430 χιλιόγραμμα σταφυλιών ανά εκτάριο

80 εκατόλιτρα ανά εκτάριο

Ερυθρές ποικιλίες με διάταξη σε σπαλιέρα

10 000 χιλιόγραμμα σταφυλιών ανά εκτάριο

74 εκατόλιτρα ανά εκτάριο

6.   Οριοθετημενη γεωγραφικη περιοχη

Η περιοχή περιλαμβάνει τα αμπελοτεμάχια και τα επιμέρους αμπελοτεμάχια που βρίσκονται στους ακόλουθους δήμους:

| — | Almansa. |
| --- | --- |

—

Almansa.

| — | Alpera. |
| --- | --- |

—

Alpera.

| — | Bonete. |
| --- | --- |

—

Bonete.

| — | Corral Rubio. |
| --- | --- |

—

Corral Rubio.

| — | Higueruela. |
| --- | --- |

—

Higueruela.

| — | Hoya Gonzalo. |
| --- | --- |

—

Hoya Gonzalo.

| — | Pétrola. |
| --- | --- |

—

Pétrola.

| — | Chinchilla: περιοχή που οριοθετείται από την παράπλευρη οδό AB-402 (συνδέει την κοινότητα Horna με την κοινότητα Venta de Alhama) και συνορεύει, αφενός, με τους δήμους Pétrola και Corral Rubio και, αφετέρου, με τους δήμους Bonete, Higueruela και Hoya Gonzalo. |
| --- | --- |

—

Chinchilla: περιοχή που οριοθετείται από την παράπλευρη οδό AB-402 (συνδέει την κοινότητα Horna με την κοινότητα Venta de Alhama) και συνορεύει, αφενός, με τους δήμους Pétrola και Corral Rubio και, αφετέρου, με τους δήμους Bonete, Higueruela και Hoya Gonzalo.

7.   Κυριες οινοποιησιμες ποικιλιες αμπελου

GARNACHA TINTORERA

MONASTRELL

VERDEJO

8.   Περιγραφη του/των δεσμου/-ων

8.1.   
  Οίνος

Η περιοχή παραγωγής του προϊόντος με την ονομασία προέλευσης «Almansa» βρίσκεται σε περιοχή μετάβασης, οι αμπελώνες εκτείνονται σε πεδινές περιοχές, οι οποίες χαρακτηρίζονται τόσο από τα διαπερατά τους εδάφη που είναι πλούσια σε ασβεστολιθικά πετρώματα και φτωχά σε θρεπτικά συστατικά, όσο και από το πολύ μικρό ύψος των βροχοπτώσεων (κατά μέσο όρο 250 mm/έτος). Οι περιορισμένες βροχοπτώσεις, η διαπερατότητα των εδαφών και η χαμηλή απόδοση έχουν ως αποτέλεσμα να παράγονται οίνοι με πολύ έντονα αρώματα και χρώματα.

8.2.   
  Αφρώδης οίνος ποιότητας

Οι ακραίες θερμοκρασίες και τα πλούσια σε ασβεστολιθικά πετρώματα εδάφη επιτρέπουν την καλλιέργεια εγκεκριμένων ποικιλιών, οι οποίες προσδίδουν στους οίνους ευρύτητα και ισορροπία· ομοίως, η ξηρασία, η ηλιοφάνεια και ο φυσικός αλκοολικός τίτλος επιτρέπουν την παραγωγή οίνων με τους καθορισμένους αλκοολικούς τίτλους. Για την παρασκευή των αφρωδών οίνων χρησιμοποιούνται, ως οίνος βάσης, οι οίνοι της προηγούμενης παραγράφου· ως εκ τούτου, ό,τι ισχύει για τον δεσμό των οίνων της προηγούμενης παραγράφου ισχύει και για τους αφρώδεις οίνους.

9.   Αλλες ουσιωδεις προϋποθεσεις (συσκευασια, επισημανση, αλλες απαιτησεις)

Νομικό πλαίσιο:

Εθνική νομοθεσία

Τύπος επιπλέον προϋπόθεσης:

Συμπληρωματικές διατάξεις σχετικά με την επισήμανση

Περιγραφή της προϋπόθεσης:

Για τη χρησιμοποίηση της ένδειξης της μίας συγκεκριμένης και μοναδικής ποικιλίας αμπέλου, είναι απαραίτητο να προέρχεται από την εν λόγω ποικιλία τουλάχιστον το 85 % των σταφυλιών και το συγκεκριμένο στοιχείο να έχει καταγραφεί στο αμπελοοινικό μητρώο.

Σύνδεσμος που παραπέμπει στις προδιαγραφές προϊόντος

http://pagina.jccm.es/agricul/paginas/comercial-industrial/consejos_new/pliegos/Mod_AM04%20_ALMANSA_cc_20210423.pdf

---

(1)  ΕΕ L 9 της 11.1.2019, σ. 2.

---